text:
Mi nombre es Victoria Gimena Tinta Quispe, nací el 29 de diciembre, en Pucarani Provincia Los Andes del departamento de La Paz, Bolivia, allí crecí y culmine mis estudios de secundaria; luego mi vine a Ciudad el Alto para proseguir con los estudios superiores en año 2004 ingrese a Universidad Pública de El Alto, a la Carrera de Lingüística e idiomas y culmine en año 2009. Actualmente soy editora y traductora en Global Voices Aymarata.
Qhipa qillqatanaka Victoria Tinta Quispe
23 qasäwi phaxsi 2017
Wikimedia en el Levante ukax Wikipedia ukan isturyapxat árabe arun qillqat pank uñt’ayäni
Nayrïr árabe panka qillqatxat yatiqta, Wikipedia ukan isturyapxat qillqatawa, enciclopedia uksat uñt’ayaraki.
21 qasäwi phaxsi 2017
Berrichón borbonés arun qillqat Memenaka
Franciatpacha, Pierre-Marie Chevreux Memes tayka arun uñt’awayi, maysatx memes berrichón borbonés arunak qillqt’irirakiwa.
9 qasäwi phaxsi 2017
Venezuela markanx unxtasiwinakax juk’ampiw utji, sitios web ukat tiliwisyun ukan jan yatiyäwinak yatiyapxañanakapatakiw jark’t’apxi
Televisión web uksatx walja canalanakaw Caracas markan unxtasiw utjatapatax uñt’ayapxäna, 7 uru qasawi phaxsitx qhantatitpachaw jark’t’ataxapxatayna.
19 achuqa phaxsi 2017
Myanmar markan lepra usun usutanakatak qullayasiñ utan jakäwipa
Pyay Kyaw ukax Leprosario St. Joseph Cotto Legnos, ukaruw purt'awayi, Maya juparux markan pantiyunapan jakañapatak munkir jan munkir iyawsayapxatayna jupan usutatap layku, jichhax qullayasiñ utan...
18 achuqa phaxsi 2017
Jallun uman aynacht'ayatas Perú markax #MäCh'amakiw sayt'asi
"Perú markax jan walt'äwinakapat sipans jach'awa".
13 achuqa phaxsi 2017
Ugandesa warmin 12-n sarnaqäwipa
Ajedrez anatäwin atipt’iri, wali uñt’at markan yuriri, Parlamento p’iqinchiri kullakampach taqin kullakanakan urup amt’apxañani.
10 achuqa phaxsi 2017
GV chhijlläwi 2017-n marana: Gabriela García Calderón
Aka mara chhijlläwin editor-anakan p’iqinchiripjam irpxaruñatakiw chikancht’asta.
3 anata phaxsi 2017
Argentinankir yatiyaw yatirinakax América Latina ukan yatiyäwinakap uñjañatakiw mayacht’asipxi
Oficialista-nakax opositor ukhamapkirist ukham juchanchapxi ukatx opositor-anakax oficialista ukhampkirists ukhamrak juchanchapxitu. Ukampins jupanakampix janiw masinakapkirists ukham apasipkti, mä tama utt’ayañatakiw jakapxta [...] kuna aski jan...
Chile markan nina naktäwinakax walpun jaqinakar arusiyi, mapuches ukat jan chiqa yatiyäwinakampiw uñch’ukisiyi
Chile markan nina naktawix jan walt’äwinak utjayi.
27 chinuqa phaxsi 2017
22 chinuqa phaxsi 2017
Irán markanx mä jach’a utanw ninax nakhi ukatx allinuqtawayxiw ukhamipanx jiwatanakaw utjpacha
Jiwa isi ukat challawa alasiw amthapiwi, jichhax manqharuw sarxi".
3 chinuqa phaxsi 2017
2017 maratakix kuns munapxtxa?
Yanapt'asiñäni, ukat nayraqatar kuna luräwinakatï lurañ utjki ukar yanapt'añataki, uñisisñas asxarañ arunakas utjki ukar juk'amp saykatañataki.
26 jallu qallta phaxsi 2016
Latinoamericanos jupanakar kunas aka 2016 maran llakisiyawaypacha?
Kunats filosóficos, jupanakax aka maranakan latinas amuyunakar jiskpacha.
24 jallu qallta phaxsi 2016
Tayikistán: Muspkañ uñjañ chiqanaka
Yaqhipanakax janiw Tayikistán utjataps yatipkiti... Janiw yatktat kuntï jan uñjkta ukxa.


c: text/html

text:
Wali aski isturyanaka Aka tuqita Humor
- 24 jallu qallta phaxsi 2016
Latinoamericanas jupanakax navidadx kunjams amtapxi ukwa Youtube uksan uñt’ayapxi
Isturyanaka Aka tuqita Humor
12 willka kuti phaxsi 2016
Kirguistán markanx rayuw 120 iwijar puritayna ukatx parlamentarias ukampiruw kikipt'ayaw amuy qhanstayi
"Janiw 120 iwijakikiti, 120-tist yaqhawa!"
24 llamayu phaxsi 2016
Japonesa de Youtube uksan wali uñt'atar uñt'apxañäni
YouTube uksan wali uñt'atax khitisa? khitits ist'axa ? Akanw mä uñacht'äwix utji: Japón markan jakasiriwa.
21 sata qallta phaxsi 2015
Motín Té de Boston ukax jiwam sapxänwa. Rusia markanx akjamw manq'añanakar jan walt'ayi
RuNet Echo ukax tweets ukanak apthapi, uksan markan manq'anakar jark'aw utjkï ukanakxata.
8 sata qallta phaxsi 2015
24 lakan phaxsi 2015
Web de Chinglish hongkonesa Internet uksan atipt'i
Jackie Chan juparjam arroz ukax apsuñawa ? uñt'ayatapachati?
6 lakan phaxsi 2014
Barack Obama jupan mara phuqhäwipat tarjetas ukham uñacht'äwi, Jisk'achasiñ aruti?
Mä qutu waynanakax embajada de Estados Unidos, Moscú uksan uta patxaruw mistupxatayna ukat mä pankart warkatanipxatayna, estadounidense jilïr irpirin 53 mara phuqhawipat sawkasisa. Ukax mä...
10 anata phaxsi 2014
9 qasäwi phaxsi 2013
Korea del Norte-n Asxarayañ munatapat Arabia-nkirinakax Larusipxiwa
Corea del Norte-n “bases militares de Estados Unidos-ar” jan walt’ayañ munatapat walja Árabe Internet apnaqirinakaw larusipxi.
10 lapaka phaxsi 2012
Aka Uraqpachan Tunkïr Yatxapayat “Estilo Gangnam”
YouTube-n Psy-n wali munat k’uchirtäwipamp 'Estilo Gangnam' uñtañampix 630 waranqan waranqap uñtirinak jikxatawayi (2012 lapak phaxsin kimsür saraqataru), ukat YouTube-n wali munatätapat Guinness World record...
30 sata qallta phaxsi 2012
Pakistán: Mä motor ukax umampit aqti (funciona) ?
Mä ingeniero paquistaní ukasti sataynawa, mä k’añaskun motorapax umampiw sarnaqaspa sasina. Jichhürunxa, Pakistán markanx mä crisis energética ukaw utji, aka inventor motorata, medios sociales Agha...
27 sata qallta phaxsi 2012
Chile: Twitter ukax México markan chhijllt'at irpiriparuw katuqi akham arumpi “sarama”
Juywis 20 uru sata qallta phaxsit 2012 maran México markan chhijllat Enrique Peña Nieto irpirix Chile markaruw purt'awayi, ukax pusïr markaw Centro ukat Sudamérica ukar...
31 willka kuti phaxsi 2012
Internacional de videos de un minuto sobre medio ambiente ukar chikanchasiñatak atipt'asiwix qalltxiwa
III edición de telefilmes eclógicos de 1 minuto ukax qalltxiwa. Jumati llatunk jila naranist ukhax mä cámaramp mä amuyumpix yant`asmawa. Atiristi 300 dolares mä video...
28 lakan phaxsi 2011
Puerto Rico: Tormenta tropical Irene ukax jallu purintäwimpiw jan walt’äwinak jaytjawayi
Tormenta tropical Irene ukax 21ni llumpaqa phaxsinx Puerto Rico uraqiruw purintawayi, thaya wayramp jallump markpachar jan walt’ayasa. Akax Estados Unidos markan willka jalsu tuqir jan...
15 lakan phaxsi 2011
Colombia: Thuqur palla pallanakaw pilut anatirinakar katuqapxi
Medellín, Colombia ukanx pallapallanakaw sub 20 inglaterran pilut takiripanakarux katuqapxatana khaysa awyun purkis ukhanx mä thuquwimpi, chuym llamp'urt'ayasa jaqinakar, ukatsti ukhamarakiw yaqhip jaqinakarux llakisiyatana jan...

robotstxt: allowed

filter: keep


text:
Wali aski isturyanaka Ta llamayu phaxsi 2014
- 20 llamayu phaxsi 2014
Chile markanx yatiqirinakax unxtasipxiwa, jupanakax reforma educativa mayipxi
Isturyanaka Ta llamayu phaxsi, 2014
28 llamayu phaxsi 2014
¡Jallalla taykanakan urupa mixe aruna!
Taykanakan urupakipanx tarjetas ukanakarux jallallakipan sasinw mixi arun qillqt'apxatayna, mixi arux estado de Oaxaca uksan arst'atawa.
22 llamayu phaxsi 2014
Internettuqi yatichawinaka: markanakan radionakataki suma mistuñapataki
Radio Libres para un curso gratuito en línea ukar chikancht'asim radio comunitarias jall ukanakataki.
¡Jallalla pankanaka, ukatx injtayatapanaya!
Asociacionar sapa pank purki ukax akham chimpump qillqatawa: "Esto es un Libro Libre: janiw aljaskis ni akaskisa ".
20 llamayu phaxsi 2014
Pallapallanakax “SOS Venezuela” sataki ukan p’iqinchiriparuw watañ utar jist’antawapxatana
Rodrigo Diamanti jupaw aka "Un Mundo Sin Mordaza" ukan p'iqinchiripaxa.
Mä machaq isla Yadua marka
Kawkir markatix ciclon Evan ukamp apatakatan ukan pruyiktupax qhipaqtataw jiqhatasitäna. Jichhax utt'ayasxatapatx wasitatw nayrar sartayasiski.
19 llamayu phaxsi 2014
GV Face: Mundialtuqit Internet ukan anchit uñacht’äwi
¿Tenemos una nueva hoja de ruta para la gobernanza global de Internet? El Hangout de la semana proviene de la conferencia del Net Mundial en...
18 llamayu phaxsi 2014
Uñacht’aw waraqt’awi: Irani yatiqirinakax tuqisiwapxanw kunapachatix pulitikus aruskipawinakax utjkana, ukaxa.
Estudiantes de la Universidad Amirkabir de Irán en Teherán, corearon consignas de apoyo a Mir Hussein Mousavi y Mehdi Karroubi, líderes del Movimiento Verde a...


text:
Isturyanaka Ta lakan phaxsi, 2012
26 lakan phaxsi 2012
Venezuela: Amuay ukax refinería de petróleon phalläwipamp jan walt'ayatawa
'Judibana mantañawjax jan walt'ayatawa '. La explosión de un tanque de gas en Judibana ukan mä tanque de gas ukan phallatapax jichhakamax 26 jiwata ukat...
24 lakan phaxsi 2012
Jawillt'äwi: TIC uka apnaqäwinakatak Nicaragua ukat Guatemala markanakan jikthaptäwinaka
Nicaragua ukat Guatemala markanakan medios digitales uka apnaqir wayna tawaqunakatak chiqancht'at yatichäwix apaskan ukarux Rising Voices ukax chikancht'asinïwa.
21 lakan phaxsi 2012
Bolivia: Machaq campaña ukax turismo ukar ch'amanchañatakiwa
Bolivia markan jilïr irpirin jichhak machaq campaña apst'äwipax Bolivia te espera' sutiniwa, turismo interno ukat externo ukar ch'amanchañatak amtaniwa. Akat phisqha mararux 20 millones de...
20 lakan phaxsi 2012
Argentina: Liu Song, tenis de mesan anatirixa, twitteran p'arxtayi
Argentina markanx jisk’patan anatt’añax uñtayatäxiw Liu Song ukana mantatapata, chino markan yuriri ukat argentinana payir yurirjamax argentinonakarux pä waranq tunka payan marana Londres Atipt’äsiw anat’añanakatakix...
19 lakan phaxsi 2012
Bolivia: Arsüwipax EEUUtuq jaqthaptawinakt jan walt’ayi?
Bolivia utt’at markax amuyupampix Estados Unidos uksanx ch’amanchaskakiwa. Ukatwa, Brasilamp jaqthapi saräw jaqukipata, ukatw askinjam aksatuq markan jakasiñatakix amtaw amuyunakax wakicht’at utji.
18 lakan phaxsi 2012
Myanmar ukan 1988 maran sartasiwinakapat jamuqanakax amtasiyi
8 uru llumpaqa (agosto) phaxsit 2012 maran Myanmar uksan sartasiwinakapat 24 mara amtasipxi, khä 1988 maran democracia mayiwita. Facebook uksan walja jamuq uñacht'ayatanaka.
17 lakan phaxsi 2012
15 lakan phaxsi 2012
Argentina: Anatirinakax #Londres2012 ukxat jamuqanak apkatasaw tuytiyapxi
Niya janïr Londres markan Juegos Olímpicos ukamp qalltkasaxa, argentino anatirinakax Facebook ukhamarak Twitter ukanakanw jamuqanak uñacht'ayapxi.
14 lakan phaxsi 2012
Irán: Kunawsati uraq khathatix jan walt'ayki, ukhax “televisión ukanx yaqha yatiyäwinakakw yatiyi”
Kurmüru (sábado) uruxa, laIráni markan provincia de Azerbaiyán Oriental uksanx pä uraq khathatiwiw jan walt'ayawayi, 250 jiwataw utji ukatx niya 1.800 usuchjataw utjaraki. Iraníes jaqinakax...
13 lakan phaxsi 2012
Video: Uraqpachan qhathunakan sarnaqkasa
Uraqpachan khawkha chiqankpasaya, qhathux kunayman saminakaniw apasiski. Salvador, Mexico, India, Indonesia ukat Tailandia uka markanakan qhathunakapan jamuqanak vidieonak uñjt'as chikancht'asinipxama.
12 lakan phaxsi 2012
Argentina markax Londres 2012 ukatx nayrïr quri medalla jikxatawayi
Argentina markax Londres 2012 ukatx nayrïr quri (oro) medalla jikxatawayi, ukatx argentinunakax Twitter uksanw Taekwondo ukan Sebastian Crismanich jilan atipt'atapat uñt'ayapxi.
11 lakan phaxsi 2012
Camerún markat paqalqu t'ijtiriw Londres markan chhaqtapxi (desaparecen)
Qalltäw makiptatatx Camerún markat paqalqu t'ijtiriw Villa Olímpica de Londres 2012 ukat akatjamat chhaqtasin uraqpachar (mundo) muspayi (sorprende).


text:
GRANJA ESCUELA "IRPA TAYKA CH'UQINAYRA"
Janïr utt'askasa
Hno. José Canut Saurat San Gabriel Radio p'iqinchirixa, aymar markar yanapt'añlaykux IRPA ukjam sutimp yatxataw chiqawjanaka
utjnuqawayatayna, yap yapuchirinakar yanapt'añataki ukjamaraki qullasiñtuqin yanapt'añatakisa. Ukataw pä aski yatxatäwinak
utt'awayatayna, nayraqatasti Irpa Tayka Choquenayra ukjam sutimpi.
Waranqa llätunk patak kimsaqalqtunk paqalquni marana, pusi urunak mäkipkipan willka kuti phaxsina, "ESCUELA IRPA TAYKA
CHOQUENAYRA" ukaw khaysa suyu Ingavi uksatuqin utt'ayarakitayna. Hno. José Canut Saurat San Gabriel Radio p'iqinchirjamaxa,
akïr amtampiw utt'ayatayna: markachirinakax ukar isinak ch'ukuña, ch'uxña achunak achuyaña yaqhanankampit yatxatir sarapxani
sasina.
Khitinakas Irpa Tayka Ch'uqinayra irptapxi
El proyecto "IRPA TAYKA" - CHOQUENAYRA es administrado por los Hermanos de "La Salle".
Kuna amtäwimpis Irpa Tayka Ch'uqinayrax utt'ayata
El Proyecto "IRPA TAYKA" DE CHOQUENAYRA (VIACHA) es un ambiente rural (granja, casa de retiros, viveros, etc.), con un hermoso
paisaje altiplánico, ofrecido a personas y grupos que deseen pasar algunos días de retiro o descanso en contacto con la
naturaleza.
Kunats uksar sarañatak jawillt'ata
Está alejado de la ciudad: de los ruidos y polución.


text:
Perú markasa jani anqäxa marka masinakampi ch’axwäwiru puriñapa, democracia taypina sartañapataki, ukhamaraki aka uraqi pacha markanakana alxasiña alasiña qhatunakampi mayachasiñapataki lurtäwinaka phuqaña arsusipxarakthwa, ukatakisti anqäxa markanakampi mayachasiña chuymamapi markasa nayräxaru sartayañawa phuqasiskarakini.
Perú markasaxa Derecho Internacional sutinchata kamachinakarjama atinisawa ch’amanchasiñapa, chiqpachanxa Derechos Humanos kamachinaka, Naciones Unidas, Sistema Interamericano sutini mayachäwinaka Carta sutinchata qillatanakarjamawa sartasirakini.
Perú marka Estado taypina kunaymana mayachäwinakasa suma mayacht’asiña amuyunakampiwa sarantayasini.
Uka jach’a amtäwi phuqaña laykuxa Estado taypita:
(a) Aka uraqi pachana, Perú markasa pachana, suyunakasana, markanakasana, suma jani ch’axwasisa qhana jakañawa ch’amanchasirakini, ukhamata kunaymana amuyunaka arusthapïwinakampi purapata yäqasisampi sartäwinaka thurinchañataki, kunattixa ukhama jakäwinakapi markanakasana t’aqisiña jakäwinaka kutjtayasa sartañanakapatakixa wakisixa. Ukhama amtäwinxa k’achata k’achata uka q’axchasiña yänaka apnaqañsa armanukusxarakini, América Latina sutinchata jach’a markasanxa janiwa q’axchasiña yänakaxa utjxaniti.
(ch) Jaqinakaru kunatixa wakïski, democracia taypina ukata Estado de derecho sutinchata jakäwinakasa suma yäqataskarakiniwa. Uka pachparakiwa yaqha anqäxa jach’a markanakampi mayacht’asisawa uka jamasata qullqi katuqasiri jaqinakaru, kuka laphita takita pitaña luririnakaru ukampinsa jaqinaru jiwarayiri utanaka q’uq’iyirinakaru ukhama jaqi masinakaparu yanchachasiñanaka armunukuyasini, maski markanakasansa ukhamaraki aka uraqi pacha markanakansa.
(h) Amuyaña lup’iñansa, jaqi kanakañansa, qullqi tuqinakatsa, kuna yänaka apnaqañanakansa mayaqhasiña kankañampiwa sartasiñäni, maski suyunakasansa ukhamaraki aka uraqi pacha markanakansa, taqi chiqansa yanapkipasisa mayachkipasiñaruwa ch’amanchasiñäni, ukhamata suma qhana khuyapayasiña kankañampi jakaña, chuymachasiña kanakañampi jakaña, arusthapisisa utjaña p’iqt’asirakini, ukhama thakina khuskhachasiña kankañampi yanapkipasiña kankañampi jichha pachana jakäwinakasa ch’ullqinchapxarakiñäni. Uka tuqinakata suma amuyunaka arusthapïwinakawa taqi kunanasa amtasa qillqanuqasirakini.
(i) Perú markasa yaqha markanakampi qurpanakana ukhamaraki uka yaqha markanakampi mayachasiña amuyumpiwa wiña nayraru sartäwinaka ch’amanchasirakini.
(k) Estado taypita yaqha markanakampi sumankaña amtäwinakawa suma yächasirakini, ukhamata Perú markasana empresa sutinchata mayachäwinaka anqäxa markanaka taypina suma uñt’ayasiñanakapataki, ukampi uka jach’a amtäwinaka phuqañataki, yänakasa alxasiñataki juk’ampi qhatunaka jikxatañataki, uka pachparaki anqäxa yaqha jach’a markanakata qullqi yanapt’äwinaka katxatañataki.
(l) Perú markasata anqäxa markanakana irnaqiri mistuñanakataki suma arusthapïwinakawa ch’amanchasiskarakini. (ll) Taqi chiqa markanaka Estado uraqinakapasa suma yäqataniwa, jaqha uraqinakaru mantañaxa janiwa utjkaniti.


text:
Qamaqi
Qamaqi Tiwula Pampa anu Lari Achalari Antuku(kastilla aru: Zorro), aycha manq'iri, qullu tuqinakana utjir sallqa uywawa. Qamaqixa iwij jamasat lunthatasitamp jakiriwa. Ukjamarusa wali qamasanirakiwa.
Qamaqix achachilan anupawa. Ukatx sallqa, wati ukamat uñt'atarakiwa. Qamaqix lumasanak suma maratak ukjamarak jan wali maratak yatiyi. Qamaqix sum achuñatakix khakt'iwa, ukatax jan wali suma marañatakis sallat arsuraki. Qamaqix ch'uqi, apilla, jawasa lumasawa. Ukatx nayrïr aurunak lakan phaxsin jacharaki ukatx ukjaw yapu lumasar tukuraki.


text:
Jesusan jiwäwip amtañataki
Jehová Diosan Testigonakapajja, oraqpachan walja cheqanakanwa maran may kuti Jesusan jiwäwip amttanjja. Uksti Jesusan arunakapar istʼasaw lurtanjja, jupajj akham sänwa: “Akjja nayat amtasisin lurapjjam” (Lucas 22:19). Uka tantachäwejj 2017 maran martes 11 de abril urunwa apasini.
Uka tantachäwirojj taqeniw jutapjjaspa. Janiw kuna qollqes mayiskaniti, kunjamtï yaqha tantachäwinakasan jan qollqe mayiski ukhama.
JUKʼAMP YATIÑATAKI
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?


text:
Juan de Dios Yapita
Ajä jichhax jumax ch’usa tint luritäta, ch’usa utti lij ukan pichitäta, ukataq juyra aljantasiñamatakixa-. Awir ukhamarak, situ. Allux aljatax juchäxaraki. Jucharakiki jan aljkta ukhaxa.Aljtxajucharaki. Kunapunix walïxchi.
Ukhama, yast ukhamaw aljaskta. Yast ukat jichhax Ramu tuminkuw. Yast ukhaxapuniw jichha. -Patan jichhax qhuchinak llamayuñaw utjani, Jichha ukaruw mistxä. Jichhax jumaruw katüwayxäma- .Yast nayarurakiw juk’am asta mä uru jurnalaw pissa pisarapta.
Katuqasxtwa aljaña. Ukat jichhaxa, Phaxchanita, Qumpita, jutix sawaruxa, sapa sawaruw juti.
Qumpitxa kisu, mantikilla, ukanakaw juti. Phaxchanitxa, kisuw walj juti, kisux pä karya, mä karypacha, mantikillaxa. mä suxta, mä pusi. Ukhamaw Phaxchanit sawarux juti. Qumpitx mä pusi kisjam ukhamakiw juti. Phaxchanit pä karya, ukhamaw kisux mantanixa. Ukat ukx katuqxta, ukjpachaw ukanaka katuqaña.
-Ukanakxa, jichhax jumaw katuqasxäta. Jumaw aljäta-. Yasta uka juyranak katuqasxtwa.
Jichhax kamacht’arakixa. Phaxchanitx juti. Pinsasirïta. Janipuniw ikix puririxiti. Jichhast kunjäms uka qullqinak apnaqästi. Jichhax kamachakïsa. Jichhax kunjäms ukx yaqh ukjpach ukjpach katuyäxa,
Ukhamaxay kujich apthapitatx jutchinixa, sasa. –Qullqx jumakiw imätaxa, akarukiw imäta, alluxanixa-. Uka Alwirtu Bravochix ukax, uk aytasisakiw sarnaqirïta, sarnaqapxirïta. Ukaw ukankxi ukata.
- Siñuraparuw katuyäta- , sasa -ukarurakiw apuntt’ayasïta-, sasa. Jäll ukham jaytarakitu. Ukarupuniw ukanakx apuntt’ayta apuntt’ayta, ukhama.
Ukat jichhaxa, jäll ukhamawa. Jichhax ukanak katuqasxta liju. Jichha uka sawarunakax mantani. Sapa sawaruw katuqta, qumpit katuqta. Khitis sawarux jutixa, sutip uskt’ayta. Qawqhas mantikilla juti, qawqhas kisux juti, qawqhas rikusanas juti, jäll uka, k’anwa qawqhas juti uka. Ukanak apuntt’yasta.
Ukat jichhax ukanaks aljt’txa. Ukjpach alt’txa, kisumppach qawqhs kisx apani, uk aljt’ta. Ukax yast yaqhpach yaqhpach ukjpach qullqix chint’ataxiw sapa sawaru.
Phaxchanix lumismu yaqharaki. Awir ukanak luratajasti. Jichhax ukaxa sutipan uskt’ataxiw. Yast ukx sum chint’xta, kuna papilitarjamas ñach’antta, ukham uskxta.Yast ukata; –Ukham uskusim- ,situwa. Ukat ukx siñurap ukham katxixa. Ukat uk katuyañ urasaxa, ukhampachrak intrijaskitu. Janiw uka t’axwitakitixa. Phaxchanixa ukhamaraki. Qumpi, sawarirux uka khuska, hasta mantaniñapkama.
Juyra aljatanakaxa wasaraki. Kuntim katuykitu: ch’uñu, tunta, uma kaya. uka. Ukat qhuchi ch’uqiw akat apsutax uka mantani. Qawqha karys katuqtxa, ukax yast aljatax ukjpacha. Ukhjapcha, ukhama. Ukanakax lij nan kuñtajkamakixi. Ukhamänwa.
Juan de Dios Yapita es lingüista.


text:
JUPJAM IYAWSÄWINIPJJAÑÄNI ENOC
Jupajj Diosaruw kusisiyäna
ENOC chachajj 365 maranakaw jakäna, uk amuyañajj inas jiwasatak chʼamakïchi. Jichhürunakanjja janiw ukham jakjjtanti. Ukha maranejja Enoc chachajj janiw jilïr jaqëkänti. Uka tiempon jakir jaqenakajja, mä arunjja 5000 maranak nayrajj walja maranakaw jakapjjerïna. Adán chachajj 600 jila maranëjjäna ukhaw Enoc chachajj nasïna, uka qhepatjja Adanajj 300 jila maranakampiw jakaskäna. Adanat jutir yaqhep jaqenakajj jukʼamp maranakaw jakapjjäna. Ukhamasti Enoc chachajj 365 maranejj waynakïskpachänwa, walja maranakampiw jakaskaspäna. Ukampis janiw walja maranakamp jakjjänti.
Amuyatajja Enoc chacharojj jiwayañ munapjjäna. Diosan arunakapat yatiykäna uka jaqenakat escapkasajj colerat ajanunakap janiw armkänti. Uka jaqenakajj Diosarusa Enocarus wal uñisipjjäna, Diosan arunakapsa janiw istʼañ munapkänti. Jehová Diosarojj janiw kamachirjamäpkänsa, ukatwa Enocar jiwayañ munapjjäna. Ukhaman uñjasisajj inas akham jisktʼaschïna: “¿Familiajarojj wasitat uñjaskpachayätti?” sasa. Ukham sasinjja inas esposapata, phuchanakapata, Matusalén yoqapata jan ukajj Lamec allchhipat lupʼiskchïna (Génesis 5:21-23, 25). ¿Jiwayatat uñjaspachäni?
Enoc chachatjja janiw sumpach qhanañchaskiti, jupatjja kimsa cheqanakwa Biblian parli (Génesis 5:21-24; Hebreos 11:5; Judas 14, 15). Ukhamarus ukanakajja, Enoc chachajj kunjamsa Diosar confiyäna uk amuytʼañatakejj yanaptʼistaspawa. ¿Familiamar sum uñjañatakit chʼamachasiskta? Jan ukajja, ¿Biblian cheqa yatichäwinakap arjjatañatakit chʼamachasiskta? Ukhamächi ukhajja, Enoc chachajj kunjamsa Diosar confiyäna ukaw yanaptʼiristam.
‘DIOSAN MUNAÑAPARJAMAW SARNAQÄNA’
Enoc chachan urunakapanjja, jaqenakajj kunayman jan walinak lurapjjäna. Enocajj Adanat jutir jaqenakat paqallqorïnwa, ukhamajja Adanampi Evampejj wiñay jakañ aptʼasipkäna ukatjja janiw sinti jayankapkänti, ukatwa jaqenakajj walja maranak jakapjjäna. Ukhamäkchïnsa, jaqenakajj janiw Dios chuymäpkänti ni Diosatakjamas sarnaqapkänti, jan ukasti jan wali lurir jaqenakakiw utjaskäna. Ukanakajja Caín chachajj Abel jilapar jiwaykäna ukhat aksaruw qalltäna. Amuyatajja Cainat jutir mä chachajj walpun mä jaqer jiwayasajj jachʼañchasïna. Uka qhepatjja yaqha jan waliw utjarakïna, jaqenakajj Diosan qʼoma sutipjja, jan wali amtampi jan respetompiw aytañ qalltapjjäna (Génesis 4:8, 23-26).
Uka tiemponjja, Diosar jan cheqaparjam yupaychirinakajj taqe cheqanwa utjäna. Enoc chachajja, alajjpacha aka Oraqe lurir Diosarut servini, jan ukajj tiempopan jakir jaqenakjamach jan walinak lurani uk amtañapäna. Abel chachat yateqasajj walpun chuym chʼalljjtayaspachäna, jupajj Diosar servitapat jiwayataw uñjasïna. Enoc chachajj Abel chachjamarakiw Jehová Diosar serviñ amtäna. Génesis 5:22 qellqatajj siwa: “Enocasti Diosan munañaparjamapuniw sarnaqäna” sasa. Jan wali jaqenak taypinjja Enoc chachajj Dios chuymaw sarnaqäna, ukwa uka arunakajj uñachtʼayistu. Diosampi sarnaqer jaqenakatjja, Enoc chachaw nayrirïna sasaw Bibliajj qhanañchi.
Matusalén wawapajj naskäna uka qhepatjja, Enocasti Diosamp sarnaqaskakïnwa sasaw Génesis 5:22 qellqatajj qhanañchaskaki. Ukhamasti niya 65 maranirojj wawanëjjänwa, Bibliajj janiw warmipan sutipsa, ‘qhawqha yoqanakanïnsa phuchanakanïnsa’ uk qhanañchkiti. Familiani, wawani awkinakatï Diosampi sarnaqañsa familiapar sum uñjañsa munapjjchi ukhajja, kunjamtï Diosajj munki ukarjamaw familiapar uñjapjjañapa. Enocajj uk sum amuyäna, ukatwa warmipampiki sarnaqäna (Génesis 2:24). Wawanakaparu Jehová Diosat yatichañatakisa wal chʼamachaspachäna. ¿Kunsa ukham luratapat katoqäna?
Bibliajj uka toqet janiw kamskisa. Enocan Matusalén yoqapajj Diosar confiyänti janicha uksa janiw qhanañchkarakiti. Matusalenajj taqe jaqenakat sipansa walja maranakaw jakäna, Uma Juicio purinkäna ukhakama, wawapasti Lamec satänwa. Lamec chachajj patak jila maranakaw Enoc achachilapampejj pachpa maranakan jakäna. Uka chachajja, qhawqhsa Diosar munasïna uk uñachtʼayañatakiw jilsüna. Lamecarojj Noé yoqapat mä profecía parlañapatakiw Jehová Diosajj amuytʼayäna, uka profeciajj Uma Juicio qhepatwa phoqasïna. Noé chachajja, awkipan achachilapjamarakiw Diosampi sarnaqerit uñtʼatäna. Janis Enocar uñtʼkchïnjja, Lamec awkipampi, Matusalén achachilapampiw Enocat yatichapjjpachäna, jan ukajj Enocan Jared awkipaw yaticharakpachäna. Noé chachajj 366 maranïkäna ukhaw Jared chachajj jiwjjäna (Génesis 5:25-29; 6:9; 9:1).
Enoc chachampita Adanampit amuytʼañäni. Adanajj jan pantjasirïkchïnsa Jehová Dios contraw juchachasïna, ukatwa wawanakapajj jan walin uñjasipjjäna, janirakiw yateqaskayäkänti. Ukampisa Enocajj pantjasirïkchïnsa Diosar confiyasaw sarnaqäna, wawanakapatakis yateqaskayarakïnwa. Enocajj 308 maranïkäna ukhaw Adanajj jiwjjäna. Adanajj jupatakik taqe kuns munir jaqënwa, ukhamajja ¿jiwjjäna ukhajj familiaranakapajj jupat jachapjjpachänti? Janiw yatktanti. Ukhamäkchïnsa ‘Enocajj Diosan munañaparjam sarnaqaskakïnwa’ (Génesis 5:24, NM).
Jumatï familiamar sum uñjañatak chʼamachasiskstajja, Enoc chachan Diosar confiyatapatwa yateqasisma. Familiar sum uñjañajj wakisirïkchisa, Diosar servipjjañapataki yanaptʼañaw jukʼamp wakiskirejja (1 Timoteo 5:8). Awkinaka, Diosar servipjjañapatakejj wawanakamar sarnaqatanakamampiw yanaptʼapjjañama. Jumanakatï Enoc chachjama Diosamp sarnaqañ amtapjjäta ukhajja, mä arunjja Diosan ewjjanakaparjam sarnaqapjjäta ukhajja, wawanakamatakejj wali yateqaskayäpjjätawa.
DIOSAN AMUYTʼAYATAW JUPANAKJJAT PARLÄNA
Diosar jan yupaychir jaqenak taypin jakasajja, Enoc chachajj sapakïkaspas ukhamaw amuyaspachäna. Ukampis Diosajj ukham amuyatap yatïnwa. Ukatwa Enocampi mä urojj parläna, kunsa uka tiempon jakir jaqenakar lurani uk yatiyañapataki. Ukhamatwa Enocajj nayrïr profetar tuküna, arunakapas Bibliaruw qellqasirakïna. Ukjja Jesusan Judas jilapaw qhanañchistu, juparusti walja maranak qhepatwa Enocan profecianakap qellqañapatak Diosajj yanaptʼäna. *
¿Kunsa Enoc chachajj profetisäna? Jupajj sänwa: “Uñjtwa Tatitur jupanakankirinakampi waranqa waranqanakampi jutaskiri, taqenir taripañataki, ukhamarak taqe jan wali luririnakarus juchañchañataki, ukhamarak taqe kunatejj ñanqha arunak jupataki arsupki uka jan wali juch luririnakarusa” sasa (Judas 14, 15). Uka profeciajj pasïr urunakatsa parlkaspa, niyas phoqasjjaspa ukham qellqatawa. Qhepat qellqaskäna uka yaqha profecianakasa uka profeciar uñtataw qellqasirakïna. Ukham qellqasajja, uka profeciajj cheqapuniw phoqasini sañwa Enocajj munaskäna, mä arunjja phoqasjjaspasa ukhamänwa Enoc chachatakejja (Isaías 46:10).
¿Kunjamakïpachänsa taqe jaqenakaru uka profecianak yatiyañajja? Uka arunakajj janiw aleq arunakakïkänti. Jan wali jaqenakan luräwinakap juchañchañatakejja akham sasaw qellqasïna: ‘Jan wali luririnaka’, ‘ñanqha arunak jupataki arsurinaka’, ‘jan wali juch luririnaka’ sasa. Uka arunakajj taqe jaqenakatakïnwa, Adanampi Evampejj Edén jardinat jaqsutapkäna uka qhepatjja akapachajj sinti jan walinakampi phoqantatäjjänwa. Jehová Diosajj “jupankirinakampi”, mä arunjja angelanakapampiw aka oraqjja qʼal tʼunjañapäna. Uksti Enoc chachajj jan ajjsarasaw jaqenakar sapaki yatiyäna, ukham luratapjja Lamec allchhipajj uñjpachänwa.
Enoc chachan Jehová Diosar confiyatapajja akham jisktʼasiñasatakiw yanaptʼistu: “¿Kunjamtï Diosajj akapachar uñjki ukhamti nayajj uñjaraktjja?” sasa. Kuntï Enocajj yatiykäna ukajj jichha tiempompachatakiwa. Noé chachan urunakapanjja, Diosajj Enocan arsutaparjamaw Uma Juicio apanïna. Uka Uma Juiciojja, kuntï Jehová Diosajj akapachar lurkani ukaruw uñtayi (Mateo 24:38, 39; 2 Pedro 2:4-6). Kunjamtï Jehová Diosajj nayra tiempon lurkänjja, ukhamarakiw “jupankirinakampejj” aka jan wali pacharojj cheqaparu juzgani. Ukhamasti kuntï Enocajj yatiykäna ukanakwa jaqenakar yatiyañasaraki. Ukham luratasatjja inas amigonakasasa familiaranakasas jiwasat jitheqtapjjchini, awisajj inasa sapaki uñjasirakchiñäni. Ukampis kunjamatï Diosajj Enocar jan jaytanukkänjja, ukhamarakiw servirinakaparojj jan jaytanukkaniti.
JIWAÑ JAN UÑTʼAÑAPATAKIW APATÄJJÄNA
Kunjamsa Enoc chachajj jiwäna ukajj janiw yatiñjamäkiti. Génesis qellqatajj akham sakiwa: “Enocajj Diosan munañaparjam sarnaqatapatjja, mä uruw chhaqtjjäna, Diosarakiw juparojj [apjjäna]” sasa (Génesis 5:24). Yaqhep Biblianakanjja, Diosaw Enocarojj alajjpachar irpasjjäna sasaw Hebreos 11:5 qellqatanjj qhanañchi. Ukajj janiw cheqäkiti, Biblianjja Jesusakiw nayraqatajj alajjpachar makatäna sasaw qhanañchi (Juan 3:13).
Yaqhep Biblianakanjja, Enoc chachajj jan jiwañ uñjañapatakiw apatäjjäna sasaw Hebreos 11:5 qellqatanjj qhanañcharaki. ¿Kunsa uka arunakajj sañ muni? Enocajj janiw tʼaqesiyat jiwkänti, Jehová Diosaw jan tʼaqesiñapatakejj jarkʼaqäna. Jupajj janïr jiwkasaw ‘Diosar kusisiyatap’ yatisïna, ¿kunjamsa uk yatispachäna? Diosatwa mä visión katoqpachäna, inas uka visionanjja mä paraíso uñjchïna, ukhamatwa Diosajj suma jaqet uñjatap uñachtʼayäna. Uka visión uñjkasaw Enocajj jiwañan iktʼjjpachäna. Diosat jan jitheqtas sarnaqeri Enoc chachampita yaqha chachanakampita warminakampita qellqasajja, Pablojj akham sänwa: ‘Diosar confiyasaw taqe jupanakajj jiwapjjäna’ sasa (Hebreos 11:13, NM). Qhepatjja inas enemigonakapajj jiwat cuerpop thaqapjjchïna, ukampis “janiw mayamps jikjjatkjjapjjänti”. Jehová Diosaw Enocan jiwat cuerpopjja chhaqtayjjpachäna, ukhamat jaqenakajj jan yupaychapjjañapataki ni jan wali amtampis jan apnaqapjjañapataki. *
Yatjjataniwayktan ukarjamajja, Enocajj akhamwa jiwpachäna sañäni: Enoc chachajj wali qaritaw escapaski, enemigonakapajj Diosan arunakap yatiyatapatwa wali colerata qhepap arktasipki. Enocajj mä pʼiyaruw imantasi, ukanwa mä jukʼa samartʼaraki, ukampis janiw ukanjja jaya tiempo imantaskaniti, uksti jupajj yatiskiwa. Niyaw enemigonakapajj jiwayapjjani. Uka pʼiyan samartʼkasajja Diosaruw mayisiski, ukaw jan sinti llakisiñatak yanaptʼi. Ukatjja mä visionanwa mä paraíso uñjaraki, ukankkaspas ukham amuyasisajj wali jaya cheqar apataw uñjasi.
Kunanaktï uka visionan uñjkäna ukanakjja janiw kunapachas uñjirïkiti. Uka cheqajja Edén jardinar uñtasitänwa, ukampis ukanjja janiw querubín angelanakajj jarkʼjjapjjeti, taqeniw uka paraisorojj mantasipkaspa. Chachanakasa warminakas janiw usutäpkiti ni chʼama qaritäpkarakisa, taqeniw wali sumaki jakasipjje. Janirakiw uñisisiñasa, Enocar Diosar yupaychatap layku arknaqapkäna ukham arknaqañas utj-jjeti. Visionan taqe ukanak uñjasajja, qhawqhsa Jehová Diosajj munasi, yanaptʼañsa munaraki ukwa Enocajj amuyi. Jupajj ukanwa jakasini, utapas ukankarakiniwa, Enocajj uk sum yati. Uka visión uñjkasajja janipuniw kunatsa llakisjjeti, ukatjja nayranakap chʼirmthapisajj jiwañanwa iktʼawayjje.
Ukhat jichhakamaw Enocajj jiwañan iktʼaski. Diosajj janipuniw jupat armaskaniti, kunjamatï Jesusajj walja maranak qhepat siskänjja, horasajj purininiwa taqe jiwatanakasti Criston arup istʼasajj Paraisonwa jaktapjjani, ukanjja taqe kunas wali sumäjjaniwa janirakiw nuwasir jan wali jaqenakas utj-jjaniti (Juan 5:28, 29).
¿Jumajj ukan jakasiñ munarakismati? Enoc chachar uñtʼañajj wali kusiskañapunïniwa. Taqe kunwa juparojj jisktʼañäni, aka yatichäwin yatjjatawayktan ukhampunit jiwpachäna janicha uksa yatiyarakistaniwa. Ukampis ukankañasatakejj jichhaw kuntï Enocajj yatkäna ukanak yateqañatakejj chʼamachasiñasa. Enocat parlasinjja, Pablojj akham sänwa: ‘Diosar jan confiyasajj janiw kunapachas Jupar kusisiyksnati’ sasa (Hebreos 11:6, NM). Ukhamajj Enoc chachan Diosar confiyatapat yateqasipjjañäni.
^ tʼaqa 14 Bibliat yaqhep yatjjatatanakajja, Judasajj Libro de Enoc sat apócrifo mä librotwa Enocan profeciap copiaqäna sasaw sapjje. Uka libronjja kʼari cuentonakakiw utji, khitis qellqawayi ukas janirakiw yatiskiti, Enocan libropaw sasajj kʼarisipjjewa. Uka libronjja Enocan profeciapaw qellqata, inas uk nayra qellqatanakat copiapjjchïna, jan ukajj nayra awkinakapat istʼas qellqapjjchïna, ukanakajj jichhürun janiw utj-jjeti. Judasajj inas ukhamat yatirakchïna, jan ukajj inas Jesús pachpa uka toqet yatichchïna, Jesusajj alajjpachan jakkasajj Enocan sarnaqäwipat yatïnwa.
^ tʼaqa 20 Diosajj kunjamtï Enocan cuerpop chhaqtaykänjja, ukhamarakiw Moisesana Jesusampin cuerponakapjja jan wali amtampi jan apnaqapjjañapatak chhaqtaypachäna (Deuteronomio 34:5,6; Lucas 24:3-6; Judas 9).


text:
11 YATICHÄWI
¿Khitinakas Jesusat qellqapjjäna?
¿Aka chachanakajj khitinakäpjjesa?... Mateo, Marcos, Lucas, Juan, Pedro, Santiago, Judas ukat Pablo sat chachanakäpjjewa. Jupanakajj Jesusan tiempopamwa jakapjjäna ukat jupanakaw Jesusat qellqawayapjje. Jupanakatwa jichhajj jukʼamp yatjjatañäni.
¿Aka chachanakar uñtʼtati?
Jupanakat kimsanejj Jesusan apostolonakapa satäpjjänwa, jupanakampiw Jesusajj Diosat parlir sarirïna. Aka dibujon kawkïrinakas uka apostolonakajj uk ¿uñjasmati?... Mateo, Juan ukat Pedro. Juanampi Mateompejj Jesusar sum uñtʼapjjäna, ukat sapa mayniw Jesusan sarnaqäwipat parlir mä libro qellqapjjäna. Apóstol Juanajja, Apocalipsis librompi ukat kimsa cartampwa Bibliankañapatak qellqäna. Uka cartanakajja: Nayrïr Juan, Payïr Juan, Kimsïr Juan sas uñtʼatawa. Apóstol Pedrojja, pä carta qellqarakïna. Ukanakajja: Nayrïr Pedro, Payïr Pedro ukham uñtʼatarakiwa. Kunapachatï Diosajj alajjpachat parlanïna uka toqetwa Pedrojj payïr cartapan qellqäna. Diosasti Jesusat akham sänwa: “Akaw munat Wawajajja, jupaw nayarojj kusisiyitu” sasa.
Dibujon uñstki uka mayni chachanakajja, Jesusat qellqapjjarakïnwa. Maynïrejj Marcos satänwa. Amuyatatjja, kunjamsa Jesusar jiwayañatak katuntapjjäna ukwa jupajj sum uñjäna. Maynïristi, Lucas satarakïnwa. Jupajj doctoränwa. Amuyatatjja, Jesusajj jiwjjäna uka qhepatwa cristianor tukjjäna.
Ukatjja, Jesusan pä sullka jilanakapaw jupjjat qellqapjjarakïna. ¿Jupanakan sutip yattati?... Dibujonwa jupanakar uñjarakisma, Santiago (Jacobo) ukat Judas satäpjjänwa. Qalltanjja, janiw Jesusar istʼañ munapkänti, “loqheptjjataynawa” sasaw sapjjäna. Ukampis qhepatjja, Jesusan yatichäwipar istʼasaw cristianöjjapjjäna.
Jichhajj Pablot parlarakiñäni. ¿Jupar dibujon uñjtati? Janïr cristianökasajja, jupajj Saulo satänwa. Cristianonakarojj wal uñisïna ukat wal tʼaqhesiyarakïna. ¿Kunjamatsa Pablojj cristianor tukpachäna?... Mä uruw jupajj thaknam saraskäna, ukhaw alajjpachat mä aru istʼäna. Jesusaw Pablor akham säna: “¿Kunatsa arkirinakajar wal uñista?” sasa. Uka qhepatwa, Pablojj jan wali luräwinakap jaytasajj cristianor tuküna. Pablojja, Bibliankir 14 libronakwa qellqäna, Romanos librot qalltasina Hebreos librokama.
Sapüruw Biblia liytʼañasajja, ¿janicha?... Biblia liytʼasaw Jesusjjat jukʼamp yateqtanjja. ¿Janit jupjjat jukʼamp yateqañ munkasma?...
BIBLIAT LIYTʼAÑÄNI


text:
Kunapachas aka machaq irnaqañ chiqanchirix qalltixa
Aka machaq chiqanchirix qalltiwa 31 achuqa paxsina 2008 marana, qalltiw Atacama
(III Región) tuqina ukhamarak Magallanes (XII Región) Tuqinraki.
Ukatsti, 31 taypisat paxina 2008 marana, qalltarakiw I, IV, V y XIV uka tuqinakana, ukhamarak II, VI, VII y VIII uka tuqinakanx lurapxaraki 31 wilancha paxsina 2009 marana. Metropolitana uka tuqinakansti lurapxarakiw 31 wilancha paxsin 2009 marana. Ukatsti IX, X, XI y XV uka tuqinakana, kamachinakax qalltiwa 30 phaxsin 2009 marana.
Kunanakas utjix irnaqir arxatir utanxa
- Sum yatir arxatirinakax utjiwa.
- Jupan parlatawipax ist’ataw takinitaki.
- Arxatirimpix jak’at uñjapxiw taqi qhanachawinaka.
- Taqi amtawinak apthapipxiw pä yatiyawir: wakicht’ayapxi: wakichawinak ukhamarak juchanchawiru.
- Suyaw urunak qhanachayañtakix juk’aptayapxiwa.
- Arxatirinakax lurapxaspaw taqikunank jan inaymay suyañatakixa.
- Inakiw Taqi uka lurawinak lurapxi, arxatir utan irnaqirinakaxa.
Qhawqa irnaqirir arxatir utanakas uttji taqi tuq markanakanxa.
Sapa marka tuqinakanxa utjiw mä irnaqir arxatir utanaka, ukataksti utjarakiw arxatirinakaxa:.
- XV Región Arica Parinacota: Irnaqirir arxatir utax utjiwa Arica markana (paya arxatirinaka)
- I Región de Tarapacá: Irnaqirir arxatir utax utjiwa Iquique markana (kimsa arxatirinaka)
- II Región de Antofagasta: Antofagasta markana (kimsa arxatirinaka) Calama markansti (paya arxatirinaka).
- III Región de Atacama: Copiapó markana (paya araxatirinaka)
- IV Región de Coquimbo: Serena markana (kimsa arxatirinaka)
- V Región de Valparaíso: Valparaíso markana (kimsa arxatirinaka) San Felipe markansti (paya arxatirinaka) Región Metropolitana: Santiago markana pä irnaqirir arxatir utaw utji sapa uka utanakanx utjarakiw ( tunka kimsani arxatirinaka); San Miguel pusi arxatirinaka; San Bernardo paya araxatirinaka; Puente Alto ukansti paya arxatirinakaraki.
- VI Región del Libertador General Bernardo O’higgins: Rancagua markana (Kimsa arxatirinaka)
- VII Región del Maule: Curicó markana (paya arxatirinaka) ukhamaraki Talca markansti (paya arxatirinaka)
- VIII Región del Bío Bío: Chillán markana (kimsa arxatirinaka), Concepción markanakansti (kimsa arxatirinaka), Los Ángeles markansti (paya arxatirinakaraki)
- IX Región La Araucanía: Temuco markana(phisqa arxatirinaka)
- X Región de Los Lagos: Puerto Montt markana (kimsa arxatirinaka) ukhamaraki Castro Markansti (maya arxatiri)
- XIV Región de los Ríos: Valdivia markana (paya arxatirinaka) y Osorno markansti (paya arxatirinaka)
- XI Región de Aysén del General Carlos Ibáñez del Campo: Coyhaique marrana (maya arxatiri)
- XII Región de Magallanes: Punta Arenas markansti (maya arxatiri)
Jisk’a marka tuqinakana ukhamarak qutuchasit markanakan, irnaqirir arxatir utax jan utjkit ukax, taqi uka lurawinak lurañapaw qillqirarxatir utaxa.
Kunanaks uñjapxi irnaqir arxatir utanakaxa.
- Irnaqañ utampi irnaqirimpi jan sum amtawinakar puripxi ukax, uka irnaqañ suma amtawinakat askichañtakiwa.
- Jan sum amtawinakar puris irnaqir jilir irpirimp ukhamarak taqpach tantachawimpi ukat arxatir utax uñjapxiwa.
- Irnaqañ utan lurawinakax suma amuyump luras irnaqañaw ukhamarak nayrt’ayawitaki ukanakat arsusipxi taqi irnaqirinakaxa (jan ukasti sum amuyus uñjañaw kunalaykutix uka licencia médica churat jan waliyirikit ukanakata)
- Taqi irnaqañ amtawinak jilir apnaqirinakax mayjachayi jan sum chiqar sarayas .uka previsional o de seguridad social ukanaka.
- Irnaqirin irnaqañ layk usutanakat arsusis kijasisp ukax yatiyäñaw irnaqañ utar amuyusiñapataki, jan amtawinakax jan laphir qillqatak ukax waliyatañapawa.
- Taqi kijasit luratanak mä kamach churapxi arxatir utanakaru.
Kuna arxatir irnaqir utanakas uñjapxix irnaqañ utanakar ukhamaraki nayrt’ayawitaki.
Irnaqir utanakar ukhamarak nayrt’ayawinakar uñjirinakax, qalltapxiw qhipa sat paxsina 2005 marana. Aarxatir irnaqir utax jan utji uka tuqinakan, ukax taqi aka lurawinak arxatir qillqirix utan uñjapaspaw irnaqiritakix.
Kijanak yatiyäñtakix utjañapat arxatirixa
Jisa, jan qullqinikapxi ukax, Chile Markaw mä inamay irnaqir arxatiri irnaqirinaka churixa.
Irnaqir arxatirixa kunasa
Inaymayak arxatir irnaqirinakaw arxatasipxani, ukatakix irnaqirinakax irnaqawipat qullqipax $ 380.000 ukakamakiñapawa.
Khitis apnaqix irnaqir arxatir utanakaru
Aka wakicht’aw arxatir irnaqir utanakax apnaqawinak uñjatapxiw Ministerio de Justicia ukanakamp. Aka lurawitakix utjiwa 138 arxatirinak sum uñjañapxañapataki irnaqir arxatir lurawinak sumat sumat uñt’ayasa taqi Chile Markaru.
Kunanaks lurawipxix arxatir irnaqir utanakaxa
Phisqa lurawinakaw lurapxi:
1.- Taqi sarayiri
Kijasitanakax qalltiw mä qillqat laphi tuqit, ukatsti arxatirix mä uru jajllin sumak askichasiñapataki taqi ukax janiw kimsatunka phisqani urut paskaspati. Jan ukax arxatiriw uñjani ukat jupax mayiniw mä ururak uka urux janiw mä paxsita paskaspati. Ukat tantachawin saniw akaw wali akax jani walikit ukanak qhanachayani jan ukasti tunka phisqani uruta yatiyäniwa.
2.- Kunamas sarayirix aka irpir arxatirixa
amtawinakax jan sum irnaqirinaktaki purkani ukax sum amuyusiñawa, taqi ukanakat jan usuchasis jakaña, jaqinakan unranakap ukhamarak masinakapat, sum amuyasis masinakapar jan uñisis qamaña, sum arsusiña, sum irnaqañasiña, sum jajllisiña, ukhamaraki jan jisk’achasisa taqi ukanakat parliwa artículo 2, Código del Trabajo ukanakana. Ukanak sarayaspaw aka irpir arxatayir mä irnaqiri jilir irpir irnaqiriraki.
Taqi aka sarayir lurawinakax lurayatañapaw nayraqata taqi yaqha lurawinakata
3.- Uñjaw lurawinaka
Aka tuqitanakat lurawinakax lurataniw, kunatix utjaniw tunka mantawinaka mä paxsina jan ukasti taqi ukax utjaspaw fuero maternal ukata.
Irnaqir arxatir utar kijanak yatiyäñaw, Arxatir utaw jawsanix parlapxañapatak. Jan ukax askichask ukax uka fuero maternal uka, taqi luraw arxatirir qhananchayani.
Arxataw parlawirux sarañaw taqi qhanachawinakamp jan askichasik ukax, irnaqirix kijap yatiyaspaw mä qillqat laphimp arxatirirux pä paxsikama,irnaqañ utat apsut uka urut pacha.
Arxatirix katuqaniw aka kija suma qhanak parlask ukaxa, jan ukasti kutiyaspaw.jan qhanak ukaxa, ukatakix arxatirix jawsaniw sum askichawir puriñapatk tunka phisqani urukama, ukat tantachawin arsusipxañapaw suma qhanachawimpi ukat arxatiriw sanix akax ukhamawa sasa.
4.- Kunjamas juchanchaysnax ukhamarak uka amtaw apanaqirinakxa
5.- Juchanchir sarayiri
Uka arsunak apnaqirinakar juchanchayañtakix saraniw taqi lurawinak tuqir, aka arsunakax uskutañapaw tunka phisqan irnaqañ urunakan, uka juchanchaw katuqasis uka urutpachaw jaqhuñawa..
Aka juchanchawix lurasiñapapuniwa, ukat sataw juchanchayiri.
Jupaw Aymar arur jaqukipixa / Traductor:
Carlos Cañarí Ramírez, vicepresidente de la Academia Nacional de la Lengua Aymara. Académico de la Universidad de Tarapacá.
Jupanakaw Aymar aru qillqatanakax uñakipt’apxixa / Validador:
Hugo Mamani Mamani , presidente de la Academia Nacional de la Lengua Aymara. Profesor de educación intercultural bilingüe.
Jupaw Aymar qillqat ullixa / Locutor:
Carlos Cañari
Amtawi / Nota: Taqi aka laphin qillqatanakax kamachinakat amuyasipxañamataki ukatakiwa. Janiw arxatirin kamachinakap mayjachaykiti.


text:
YATIYAÑATAKI 2017 Núm. 4 | Jakañatsa jiwañatsa ¿kunsa Bibliajj yatichi?
¿JUMAJJ KAMSASMASA?
¿Diosajj jiwapjjañapatakit jaqenakar lurpachäna? Bibliajj akham siwa: “Diosajj taqe jachanakapwa nayranakapat picharani, janiw jiwañajj jukʼamp utj-jjaniti” sasa (Apocalipsis 21:4).
Aka Yatiyañataki revistajja, Bibliajj jiwañatsa jakañatsa kamsisa ukwa qhanañchi.
NAYRÏR PAGINAN PʼEQEÑCHÄWIPA
¿Jiwjjtan uka qhepat jakañajj utjaskiti?
Jiwjjtan uka qhepat jakañajj utjaskiti janicha uka toqetjja may may jaqenakajj amuyapjje. ¿Jiwjjtan ukhajj kunas pasi uk yatsnati?
NAYRÏR PAGINAN PʼEQEÑCHÄWIPA
¿Kunsa Bibliajj jakañatsa jiwañatsa yatichi?
Jiwjjtan uka qhepatjja, ¿kunas jiwasampi pasjje? ¿Jan jiwir almanïtanti? ¿Jiwatanakajj kawkinkasipkisa?
Hebreo arut mä jiskʼa letrajja, Diosar confiyañatakiw yanaptʼistu
Jesusajj janiw ni mä jiskʼa letrasa ukhamak paskaniti sasin siskäna ukhajja, ¿kamsañsa munaskäna?
Parlasktan uka arur jaqokiptʼat mä Biblia
Traducción del Nuevo Mundo de las Escrituras Griegas Cristianas Biblia aymara aruta.
Paraisojj ¿cheqapunit utjaski?
Taqeniw mä paraison jakasiñ muntanjja. Ukhamajj ¿mä paraison jakasiñäniti?
¿Bibliajj kamsisa?
Llakinakajj utjakipuniwa. ¿Llakinakajj tukuspachäniti?


text:
SARNAQÄWI
Mä awki chhaqayasta, mä awki jikjjatta
AWKIJAJJ Graz (Austria) markanwa 1899 maran nacïna. Nayrïr Jachʼa Chʼajjwäwejj qalltkäna ukhajja, waynitukïskänwa. Ukampis Payïr Jachʼa Chʼajjwäwejj 1939 maran qalltkäna ukhajja, alemán soldadonakaw ejerciton serviñapatak katuntapjjatayna. Rusia markan guerrankkasaw 1943 maran jiwawayjjatayna. Nayajj pä maranikïskayätwa. Janïraw sum jupar uñtʼkayätti. Wawäkasasti wal awkinïñ munirïta, yateqer masinakajar awkipamp uñjirïta ukhajja, jukʼampïriwa. Waynitöjjayäta ukhaw alajjpachankir jan jiwiri Awkit yatjjatta, ukaw ¡wal chuymachawayitu! (Hab. 1:12.)
BOY SCOUTS SAT ORGANIZACIONARUW MANTTA
Paqallq maranïskayäta ukhaw Boy Scouts sat organizacionar mantta. Ukjja, 1908 maranwa Gran Bretaña markankiri Robert Stephenson Smyth Baden-Powell sat chachajj uttʼayatayna. Jupasti uka markanjja, teniente generaljamaw ejerciton serviskarakïna. 1916 maransti, Cub Scouts sat seccionwa nayjam jiskʼa wawanakataki uttʼayarakïna.
Sapa semana tukuyajj yaqha lugaranakaruw sarapjjerïta: ukansti carpanakan ikipjjerïta, ukatjja uniformeni, tamboras leqtʼasisa ukhamaw sarnaqapjjerïta. Ukham sarañjja wal munirïta. Mayni masinakajamp qoqanak taypin anatapkayäta ukjja sum amtta, jaypʼunakajj mä cheqar nina naktʼayasaw canttʼasisa muytapjjerïta. Ukatsti, qoqanakatsa animalakatsa sum yateqapjjerïta, ukaw Diosan luratanakapar wali askit uñjañataki yanaptʼawayitu.
Boy Scouts organizacionanjja, taqeniruw suma lurapjjañajatak chʼamachapjjerïtu. Ukatjja “taqe kunatakis wakichtʼata” sasaw aruntasipjjerïta. Ukajj wal gustitäna. Grupojanjja, patakatsa jiläpjjayätwa: niya chikatajj Católico Iglesiatapjjänwa, mä chikatasti protestante iglesiatapjjarakïnwa, mayasti budismo religionatarakïnwa.
Boy Scouts organizacionajja, 1920 marat qalltasajja, mä qawqha marat mararuw jachʼa tantachäwinak apapjje. Ukarusti, walja markanakatwa aywthapipjjaraki. Nayajj paqallqöri jachʼa tantachäwiruw 1951 agosto phajjsin sarawayta, ukasti Bad Ischl (Austria) markanwa apasïna. Llätunkïri jachʼa tantachäwirojj ukhamarakiw 1957 agosto phajjsin sarawayta, ukasti Birmingham (Inglaterra) marka jakʼanwa apasïna. Ukanjja, Boy Scouts organizacionankirinakajja, 33.000 jaqenakaw tantachasipjjäna, jupanakasti 85 markanakatäpjjänwa. Ukat 750.000 yaqha jaqenakas ukankapjjarakïnwa. Inglaterra apnaqeri Isabel reinas ukankarakïnwa. Ukanak uñjasajj wal kusisirïta, mä jachʼa familiankkiristsa ukham amuyasirïta. Ukampis kunas qhepat pasani ukjja janiw amuyirïkti. Qhepatjja, Diosar munasir mä jachʼa familia taypiruw mantawayta.
JEHOVÁ DIOSAN MÄ QHANAÑCHIPARUW UÑTʼTA
1958 maran niya marzo jan ukajj abril phajjsinakanjja, Grand Hotel Wiesler sat mä hotelanwa camarerot trabajiñatak yateqaskayäta, Graz (Austria) markana. Niya tukuyañampëjjayata ukhawa, Rudolf Tschiggerl sat mä trabajir masijajj Bibliat arjjayitu. Jupasti pastelanak lurirïnwa. Janipuniw uka nayrajj khitis cheqa yatichäwinakjja yatichirïkituti. Trinidad sat yatichäwejj janiw Bibliankkiti sasaw sirïtu. Nayasti uka yatichäw wal arjjatirïta, pantjastaw sasaw sirïta. Rudolforusti Rudi sasaw sapjjerïta, jupajj wali suma jaqënwa, ukatwa Católico Iglesiar kuttʼaniñapataki arjjayirïta.
Mä Biblia apanirapïma sitänwa, ukampis católica Bibliakwa katoqerisma sasaw sayäta. Biblia churitäna ukhajja, jankʼakiw liyiñ qalltayäta, ukampis Biblia taypin Rudin uchata mä tratadop jikjjatta, Sociedad Watchtower ukan imprimita. Uk jikjjatasajj colerasirïtwa, uka tratadojj cheqa yatichäwinaksa qʼewjaykaspa ukham amuyirïta. Ukampisa, jupampi Bibliat yatjjatañ wal munirïta. Qhepatjja, Rudijj janiw mayampsa revistanaksa libronaksa apanjjänti. Niya kimsa phajjsinakjamaw awisaki yateqapjjerïta, awisajj wali arumkamaw Bibliat parlapjjerïta.
Hotelan camarerot trabajiñatak yateqaskayäta uk tukuyjjasajja, mamajajj mä hotelan administradoräñatakiw mä escuelar uchitu. Ukasti Bad Hofgastein sat markankänwa, Alpes sat qollunak jakʼana, ukaruw sarjjayäta. Uka escuelajj Bad Hofgastein markankiri Grand Hotel sat hotelampiw irnaqapjjäna. Awisajj ukaruw jukʼamp yateqañataki sarirïta.
PÄ MISIONERA KULLAKANAKAW VISITAPJJETU
Rudijj Viena markankiri sucursalaruw kawkjansa jakasta uka toqet qellqatayna, sucursalasti pä misionera kullakanakwa khitanitayna. Ilse Unterdörfer ukat Elfriede Löhr sat kullakanaka. * Mä urojja, hotelan katoqeripaw akham situ: ‘Pä señoraw thaqasktam, jumamp parlañ muni, autopan suyasipki’ sasa. Khitirakïpacha sasaw misturïta. Uka pä kullakanakajja, Alemanian nazismo partidonkirinakajj apnaqapkäna ukat qellqatanakasas jarkʼatäkäna ukhajja, mä cheqat mä cheqaru qellqatanakas apasaw yanaptʼapjjerïtayna, uk qhepatak yatta. Yamas janïra Payïr Jachʼa Chʼajjwäwejj qalltkäna ukhajja, alemanonakan Gestapo sat policianakapaw katuntapjjatayna ukat Lichtenburg markankir campo de concentracionaruw apayapjjatayna. Qhepatjja, Ravensbrück markankir campo de concentracionaruw apayapjjarakitayna, Berlín marka jakʼana.
Kullakanakajj mamaj niya mitäpjjänwa. Wali respetompiw jupanakar uñjirïta, janiw tiempsa apaqañ munirïkti. Janirakiw mä qawqha semananaka jan ukajj phajjsinaka inamay visitayasiñ munkayätti. Ukatwa, sucesión apostólica sat yatichäwi toqet parlir textonak mä listar apanirapita sasin mayta. Markajankir curaruw uk uñjjatayä sasaw sirïta. Curampi parlasajj janiw jukʼamp pächasjjäti sasaw amuyirïta.
CHEQPACH QOLLANA AWKIRUW UÑTʼTA
Mateo 16:18, 19 qellqatankki uka Jesusan arunakaparjamaw sucesión apostólica sat yatichäwjja catoliconakajj uttʼayapjje. Ukanjja akham yatichapjje: ‘Nayrïr papajj apóstol Pedrönwa, ukat jupar arkiri papanakajj jupan uttʼayatäpjjewa’ sasa. Ukatjja, papajj kuna yatichäwsa arsu ukhajja, janiw pantjaskaspati sasaw sapjje. Ukaruw nayajj creyiyäta. Católica Iglesianjja, mä paparojj qollana awki sasaw uñtʼapjje. Ukhamajj jupatejj Trinidadajj cheqaw sischi ukhajja, cheqaw sañajarakïspawa sasaw amuyayäta. Ukampis jupatï pantjasirïchi ukhajja, Trinidad yatichäwejj pantjatarakispaw sasaw sirïta. Walja catoliconakatakejj sucesión apostólica yatichäwejj wali askit uñjatawa, ukarjamaw walja yatichäwinakarus creyipjjaraki.
Uka toqet curampi parlir sarta ukhajja, janiw jisktʼatajj qhanañchirjamäkänti. Sucesión apostólica toqet parlir mä librokwa churirïtu. Utajan liytʼawayasinjja, jukʼamp jisktʼanakampiw wasitat kuttʼirïta. Jan qhanañchirjamäsajj akham sirïtu: “Janiw iyawsayañ puedkirismati, janirakiw jumas iyawsaykitasmati [...]. Ukhamajj sumak sarjjäta” sasa. Janiw jukʼampsa uka toqet parlañ munjjänti.
Qhepatsti, Ilse ukat Elfriede kullakanakamp Bibliat yatjjatañwa amtawayta. Jupanakaw Jehová Diosaru, cheqpach Qollan Awkiru uñtʼañ yanaptʼawayapjjetu (Juan 17:11). Uka lugaran janïraw mä tamas utjkänti. Kullakanakajja, Bibliat yateqañ munirinakan utanakapanwa tantachasipjjerïna. Mä qawqhanikïpjjänwa. Programajj utjkäna ukarjamaw Ilsempi Elfriede kullakampi niya taqpach qhanañchapjjerïna, janiw bautisat mä jilatas utjkänti. Awisakiw mä jilatajj jutiri, ukatakisti mä localaw alquilasiri.
DIOSAN ARUNAKAP YATIYAÑ QALLTTA
Ilse ukat Elfriede kullakanakajja, 1958 octubre phajjsinwa Bibliat yatichañ qalltapjjetu. Kimsa phajjsitjja, bautisasjjakiyätwa, 1959 enero phajjsina. Janïr bautisaskasajja, kunjamas uta utat yatiyañäpacha uk yatiñatakiwa, jupanakampi misturïta (Hech. 20:20). Nayrïr kutin mistkta uka qhepatjja, mä territorio mayta, ukhamat uka cheqan yatiyañajataki. Mä markpachwa territoriot uñtayapjjerïtu. Ukarojj sapakiw sarañajäna, uta utsa yatiyañajäna, ukat istʼañ munirinakarusti kuttʼañajarakïnwa. Jaya qhepatakwa, mä jilatampejj yatiyir mistta, jupasti tamanak tumptʼir jilatänwa.
Hotelan administradoräñataki yateqaskayäta ukjja, 1960 maranwa tukuyjjta. Ukatsti utajaruw kuttʼjjta, ukhamat Bibliat yateqawaykta ukanak familiajaru yatichañataki. Jichhakamajj janiw maynis cheqa arunak yateqawayapkiti, ukampis mä qawqhanejj mä jukʼa yateqañ munasipkarakiwa.
JUKʼAMPI SERVIÑATAKIW CHʼAMACHASTA
1961 maranjja, sucursalajj taqpachan tamanakaruw precursoräpjjañapatak mä carta toqe chʼamañchäna. Ukhajj sapäskayätwa, janirakiw usutäkayätsa, ukhamajj precursorïristwa sasaw amuyirïta. Ukatwa Kurt Kuhn sat tamanak tumptʼir jilatamp parlta, juparusti sistwa: “Mä qawqha phajjsiw autonïñatak trabajtʼañ munta, ukajj precursoräñatakiw yanaptʼitaspa” sasa. Jupasti sarakituwa: “¿Diosar sapüru serviñatakejj Jesusatakisa apostolonakatakisa autojj wakisïnti?” sasa. Ukham sasaw kuntï lurañajäkäna uk qhan sirïtu. Ukhamajj jankʼakiw precursoräñat wakichasirïta. Niyakejjay mä hotelan restaurantepan 72 horanak sapa semana trabajirïstjja, tiempo apsuñajaw wakisïna.
Patronajaruw 60 horanakakiw trabajiñ munta sasin sirïta, jupasti iyaw sasaw sirïtojja, pagojsti ukhampach pagaskirïtu. Mä qawqhatjja, 48 horanakak trabajiñ munta sasaw sarakirïta, iyaw sasaw sarakirïtu, pagojasti ukhampachakïskiriwa. Qhepatjja, 36 horanakak trabajiñ munta sasaw mayirakta, semanan sojjta uruki, sapa urusti 6 horakiraki. Patronajasti iyaw sarakikitänwa, ukampis janiw cheqaw sañjamäkänti, pagoj-jja ¡ukhampachwa churaskikatäna! Ukhamatwa precursoräñ qalltta, uka tiemponjja precursoranakajj sapa phajjsejj 100 horanakwa yatiyapjjañapäna.
Pusi phajjsi qhepatsti, precursor especialata ukhamaraki siervo de congregacionata mä jiskʼa taman uttʼayapjjetu, Spittal an der Drau sat markana. Precursor especialanakajj sapa phajjsejj 150 horanakwa yatiyapjjañapäna. Sapakiw precursor especialjam serviriyäta, Gertrude Lobner sat mä kullakaw wal taman yanaptʼitäna, jupajja siervo de congregacionan yanapiripjamaw yanaptʼitäna. *
YAQHA LURAÑANAKA
1963 maranjja, tamanak tumptʼañatakiw uttʼayapjjetu. Awisajja trenatwa mä tamat yaqha tamarojj jachʼa maletanakas aptʼata sarirïta. Jilapart jilat kullakanakajj janiw autonïpkänti, ukatwa trena puriñawjarojj jan jutapjjerïkänti. Nayajj jupanak ukarojj taxit saririskayätwa, ukampis janiw jiskʼachat amuyasipjjañapa munkayätti. Ukatwa qorpachasiñajäkäna ukarojj kayuki sarirïta.
1965 maranjja, sapakïskayät ukhawa, Galaad Escuelar jawsapjjetu (clase 41). Nayamp chika ukankapkäna uka jilatanakas nayjam sapakïsipkarakïnwa. Ukatjja, Austriaruw wasitampi saräta sasaw sapjjetäna. Ukanwa tamanak tumptʼirjam serviñajäna. Ukampis janïr khitkasajja, pusi semanaw Anthony Conte sat tamanak tumptʼir jilatampejj khitapjjerïtu. Jupampejj Cornwall sat lugaranakwa visitapjjerïta, Nueva York markana. Yatiyañ nayjamarakiw wal munirïna ukat wali suma yatichirirakirïnwa.
Austriar kuttʼkayäta ukhajja, Tove Merete sat mä suma tawaqoruw uñtʼta. Jupajj phesqa maranitpachwa Diosan cheqa arunakap uñtʼjjatayna. Kunapachatï kunjamsa uñtʼasipjjta jilat kullakanakajj sasin sapjjetu ukhajja, “sucursalaw irpthapipjjetu” sasaw sapjjerïta. Mä mara pasataruw 1967 abril phajjsin casarasipjjta. Panpachaniw tamanak tumptʼirejj sarasipkakiyäta.
Kunjamsa yaqhep cristianonakajj Jehová Diosampi apasipjje ukhamaraki kunjamsa Diosajj wawapäñatak maynir ajlli ukjja Romanos 8:15 qellqataw qhanañchi. Ajllitanakajj akhamwa Awkirojj sapjje: “Nayan Awkejja” sasa. Nayajj 1968 maranwa ukham jikjjatasta. Ukhamatwa kunjamsa Jehová Diosajj khuyapayasiñapat wawapar tukuyitu uk amuyawayta. Ukhamatarakwa ajllit cristianonak taypiru mantawayta.
Esposajampejj tamanak tumptʼirejj (circuitonsa distritonsa) sarasipkakiyätwa, 1976 marakama. Juyphipachanjja, awisajj jan calefaccionaniw ikipjjeriyäta. Mä kutejja, patjjankiri ikiñasa, chhullunkrantayata janqʼoki ukhamaw sartapjjta. Samsupkayäta uka samanaw ukhamar tukutayna. Ukatwa juntʼuptayir mä jiskʼa estufa apasiñ amtapjjayäta, ukhamat jan añcha thayjata ikiñataki. Yaqhep cheqanakanjja, arumanakajj bañor sarañatakejj khunnamwa sarapjjañajäna, wali thaya arumana. Janiw utanipkayätti, ukatwa kawkirutï uka semanajj qorpachasipjjerïta ukar lunes urumppach qheparapjjerïta, ukhamat martes uru wali alwat yaqha tamar sarjjañataki.
Esposajajj walpun yanaptʼawayitu. Janipuniw kunapachas “yatiyir sarañäni” sasin jariyirïkti, kunattejj Diosan arupata yatiyañarojj wal munasi ukat jilat kullakanakarus ukhamaraki. Jaqenakatsa llakisirakiwa, ukaw nätakejj mä suma yanapajja.
1976 maranjja, Viena (Austria) markankir Betelaruw invitapjjetäna, ukansti sucursalan mä sarayirjam uttʼayapjjetäna. Uka tiemponjja, Europa del Este uksankir markanakan Diosan arunakap yatiyasiñapatakiw uka sucursalajj uñjarakïna, ukatjja jamasatwa qellqatanaksa puriyapjjarakirïna. Ukanwa Jürgen Rundel jilatampejj irnaqtʼawayta, jupaw uka toqenakat sum yatïna. Qhepatsti, Europa del Este toqenkiri tunka arunakaru jaqokipasiñapatakiw pʼeqtʼaskayäta. Jürgen jilatampi Gertrude kullakampejja taqe chuymaw precursor especialjam Jehová Diosar Alemanian servisipki. 1978 maranjja, Austriankir sucursalanjja, sojjta arunakaruw jiskʼa imprentat revistanaka lurañ qalltasiwayi. Ukatjja, kawkïr markanakatï qellqatanak mayipkäna ukanakarus apayapjjarakiyätwa. Otto Kuglitsch jilataw ukanak puriyasiñapatakejj yanaptʼäna, jichhajj uka jilatajj Ingrid esposapampiw Alemania Betelan servisipki.
Europa del Este toqenkir markanakanjja, ukhamarakiw jilatanakajj mimeógrafo sat maquinanakampi jan ukajj microfilme rollonakampi yanaptʼayasisajj imprimipjjerïna. Ukhamäkchïnsa, yanaptʼajj munasiskakïnwa. Jehová Diosajj ukham chʼamachasitanakaparojj wal yanaptʼawayi. Sucursalanjja ukhamarakiw uka jilat kullakanakarojj wal munasipjjäna, Diosan arunakap yatiyañajj jarkʼatäkchïna ukhasa, Jehová Diosar taqe chuymaw servisipkakïna.
RUMANIA MARKARUW VISITIR SARAPJJTA
1989 maranjja, Theodore Jaracz jilatampiw Rumaniaru sarapjjta, jupajj Oraqpachan Jilïr Irpirinak taypinkirïnwa. Diosan markapar jilat kullakanakar kuttʼañ yanaptʼañatakiw sarapjjayäta. Jupanakajj 1949 mara qalltanwa, Diosan markapat jitheqtapjjäna, ukatjja tamanakwa uttʼayasipjjarakïna. Ukampis yatiyasipkakïnwa ukhamaraki bautisasipkakïnwa. Ukatjja, Diosan markapankir jilat kullakanakjamarakiw carcelar llawintatas uñjasipjjäna, jan akapachar mitisipjjatap layku. Rumanianjja, Diosan arunakapat yatiyañajj jarkʼatakïskänwa, ukatwa pusi irpir chuymaninakampi Pamfil Albu sat jilatan utapan tantachasipjjta, uka marka uñjiritaki Comité de Paisjam uttʼayatäpkäna uka jilatanakas ukankapjjarakïnwa. Austriatjja Rolf Kellner sat jilataruw irpasipjjarakiyäta, ukhamat Rumanian parlapkäna uka arut jaqokipañapataki.
Qhepür aruma tantachasipjjta ukhajja, Albu jilataw mayni pusi irpir chuymaninakar kuttʼanjjapjjañapataki iyawsayäna, akham säna: “Kuttʼjjañasawa, janitï ukham lurkañänejja, janiw kuttʼañjamäjjaspati” sasa. Ukatwa 5.000 jilat kullakanakajj Diosan markaparu wasitamp kuttʼanjjapjjäna. Ukhamatwa Jehová Diosajj Supayar atipjawayi.
1989 mara tukuyasti, janïra Europa del Este toqenjja comunistanakajj tukuskäna ukhawa, Oraqpachan Jilïr Irpirinakajj Nueva York markar sarapjjañajatak invitapjjetäna, ukhamat Betelan irnaqapjjañajataki. ¡Ukajj wali suma yatiyäwipunïnwa! Ukhamatwa 1990 julio phajjsin Brooklyn markankir Betelan irnaqañ qalltapjjta. Ukatsti 1992 maranjja, Jilïr Irpirinakan Comité de Servicio satäkis ukanwa yanapayäta, 1994 maransti Oraqpachankir Irpirinak taypinkjjaraktwa.
LURATANAKAJAT JAN ARMASISAW NAYRAQATAR UÑTTA
Mä hotelan camarerjam trabajkäyäta ukhatjja, walja maranakaw pasawayjje. Jichhajja, wali kusisitaw aka oraqpachankir jilat kullakanakar Bibliat apstʼat qellqatanaka wakichasiñapatak yanaptʼaskta (Mat. 24:45-47). Phesqa tunka maranak jilaw sapüru Diosatak irnaqtʼawayta, uka toqet lupʼisajja, walpun Jehová Diosarojj yuspärta, wali kusisitapuniw jikjjatasirakta ukat kunjamsa Jehová Diosajj oraqpachankir jilat kullakanakaru bendiciwayi uksa uñjaraktwa. Walja markanakat tantachasipki ukar sarañajj wal gustitu, ukanwa Jehová Dios Awkisaru ukhamarak Arupa sum uñtʼañatak chʼamañchapjjestu.
Walja millón jaqenakampi Bibliat yateqapjjaspa ukat kunatï cheqäki uksa iyawsapjjarakispa, ukatjja aka oraqpachankir jilat kullakanakamp chika mä familiaki Jehová Diosar servipjjaspa ukwa munta ukat ukrakwa Diosar mayiraktjja (1 Ped. 2:17). Ukatjja jiwatanakajj aka Oraqen jaktanipkani uk uñjaniñsa wal suyarakta, ukat awkijar jaktanir uñjañsa munaraktwa. Paraisonjja awkijas taykajas taqe familiajas Diosar serviñ amtapjjaspa ukwa munaraktjja.
Jiwatanakajj aka Oraqen jaktanipkani uk uñjaniñsa wal suyta, ukat awkijar jaktanir uñjañsa munaraktwa
^ tʼaqa 15 Español arut qellqata La Atalaya, abril 15, 1980 revistanwa jukʼampi jupanakjjat qhanañchi.
^ tʼaqa 27 Jichhajja, siervo de congregacionarojj irpir chuymaninakat sarayiri satäjjewa, siervo de congregacionan yanapiripasti secretario satäjjarakiwa.


text:
7 JISKTʼA
Maynitï ikintasiñäni sitaspa ukhajj ¿kamachiristsa?
¿KUNSA JUMAJJ LURASMA?
Ana tawaqojj pä phajjsinak nayrakiw Pablo sat waynamp uñtʼasiski. Ukampis Anajj wali jaya tiempos Pablor uñtʼkaspa ukhamwa amuyasi. Uru jurnalaw jupanakajj mensajenak apayasipjje jan ukajj telefonot parlapjje. Wali sumsa uñtʼasipkaspa ukhamawa. Ukampis Pablojj janiw Anamp aleqak parlañ munkiti, yaqha amtaniwa.
Jichhakamajja, Anampi Pablompejj amparat kattʼasisa awisajj jampʼattʼasisa ukhamaw sarnaqawayapjje. Anajj janiw kuna jan walsa lurañ munkiti, ni Pablon jupar jaytjañapsa munkarakiti. Uka waynakis jupatak utjkaspa ukham Anajj amuyasi. Ukatwa akham lupʼi: “Pablompejj wal munasipjjta, ukhamajj jupamp ikintasiñajajj walikïskaspawa” sasa.
Jumatï Ana tawaqjam jikjjatasisma ukhajja, ¿kuns lurasma?
NAYRAQAT SUM AMUYTʼASIM
Jumatï mä qoqat thoqtanisin jamachʼjam jalnaqañ munasma ukhajja, ¿janit jan walir purtʼaskasma? Diosajj qʼom sarnaqañ toqet leyinak churkistu ukanak jan istʼkasma ukhajja, ukhamarakïspawa. Sañäni, janïr casaratäkasin maynimp ikintasisma ukhajja, jan waliruw purtʼasisma (1 Tesalonicenses 4:3).
Diosan leyinakap jan istʼkasma ukhajja, ¿kunjamanakansa uñjasisma? Bibliajj akham siwa: “Wachoqa jucha lurañajj pachpa janchimpi jucha lurañawa” sasa (1 Corintios 6:18). Uka arunakajj ¿kamsañsa muni?
Yatjjatasiwayki ukarjamajja, janïr casaratäkasin ikintasir wayn tawaqonakajj akham jan waltʼäwinakanwa uñjasipjje:
CHUYMAPAN WAL PISAYASIPJJE. Janïr casaratäkasin maynimp ikintasipki ukanakat waljanejja, “ukham luratajat walpun pisayasta” sasaw sapjje.
PÄCHASIÑAW UTJASPA. Maynimp ikintasisajja, yaqhep wayn tawaqonakajj akham jisktʼasipjje: “¿Janit jupajj yaqhanakamp ikintaskarakpacha?” sasa.
CHUYMAS USTʼATAW JIKJJATASIPJJE. Tawaqonakajj jupanakar sum uñjiri, jan walinakats jarkʼaqeri ukham waynampiw uñtʼasiñ munapjje, janiw jan wali amtani waynamp uñtʼasiñ munapkiti. Waynanakasti, jan respetayasiri jankʼak iyawsiri tawaqonakampejj janiw uñtʼasiñ munapkiti.
Qhepa arunaka: Jumatï janïr casaratäkasin maynimp ikintasisma ukhajja, juma pachpaw jiskʼachasisma, honramsa aptʼasismawa (Romanos 1:24). Cuerpomajj wali valoraniwa, jan ukhamak aptʼasimti.
Chʼamachasim, jan casaratäkasinjja janipun khitimpis ikintasimti (1 Tesalonicenses 4:3). Casarasjjäta ukhakam suytʼam. Ukhaw jan kunats llakisisa, jan pisayasisa kusisit jikjjatasïta, chachamatsa jan ukajj warmimatsa janiw pächaskätati. Janïr casaratäkasin ikintasipki uka wayn tawaqonakajj janiw ukham jikjjatasipkiti (Proverbios 7:22, 23; 1 Corintios 7:3).
¿JUMAJJ AKANAKAT KAMSASMASA?
Maynitï cheqapun muniristam ukhajja, ¿janit juman sum jikjjatasiñam munkaspa?
Cheqapun jumat llakischi ukhajja, ¿Diosamp sum apasitam aptʼasiñamajj ‘walikiw’ saspati? (Hebreos 13:4.)


text:
Jehová Diosan amtapajj phoqasipuniniwa
“Arstwa, ukham lurarakëjja; amtastwa, uka amtatanakajjsti phoqharakïwa” (ISA. 46:11).
1, 2. 1) ¿Kunsa Jehová Diosajj qhanañchawayistu? 2) Isaías 46:10, 11; 55:11 qellqatanakajja, ¿Jehová Diosat kamsisa?
GÉNESIS librojj akham sasaw qallti: “Taqe kunan qalltäwipanjja Diosajj alajjpacha, ukhamarak akapacha luräna” sasa (Gén. 1:1). Jehová Diosan luratanakapajj waljawa, ukampis ukanakat mä jukʼakwa yattanjja, yamas yaqhep luratanakapajj janiw amuyañjamäkiti. Sañäni, alajjpachasa, qhanasa, ley de la gravedad ukasa wali muspharkañawa (Ecl. 3:11). Maysa toqetjja, kuna amtanis aka Oraqetakisa, jaqenakatakisa uk Jehová Diosajj qhanañcharakiwa. Jaqenakarojj Jupar uñtasitwa lurtʼawayi, ukatsti aka Oraqen kusisita, wiñay jakasipjjaspa ukwa munäna (Gén. 1:26). Jupanakajj wawanakajäniwa, nayasti Awkiparakïyäwa sasaw säna.
2 Génesis 3 capitulot qalltasinjja, Jehová Diosan amtapa jan phoqasiñapatakejj kunas pasäna ukwa qhanañchi (Gén. 3:1-7). Ukampis Jehová Diosatakejj janiw kunas chʼamäkiti, kuntï qalltan amtkäna ukajj phoqasipuniniwa (Isa. 46:10, 11; 55:11). Ukhamasti ¡Diosan amtapajj horasaparuw phoqasini!
3. 1) ¿Kunanak yatiñas Biblian yatichäwinakap sum amuytʼañatak yanaptʼistu, ukat kunatsa ukanakat yatjjatañäni? 2) ¿Kuna jisktʼanakatsa aka yatichäwin yatjjataskañäni?
3 Jehová Diosajj kuna amtanis aka Oraqetakisa, jaqenakatakisa uk sum yattanjja, uka amtap phoqasiñapatakejj kunjamsa Jesusajj yanaptʼaraki uksa yatiraktanwa. Uka toqenakat yatiñasajj wali wakiskiriwa. Bibliat yateqañ qalltkayätan ukhaw ukanak yateqayätanjja. Ukampis janiw jiwasak yatiñ munktanti jan ukasti mayninakan yatipjjañapwa munaraktanjja. ¿Kunjamsa uk lursna? Jesusan jiwäwipajj amtaski ukar invittʼasinwa yatiysna (Luc. 22:19, 20). Invitktan uka jaqenakatï Jesusan jiwäwip amtir jutapjjanejja, Jehová Diosan amtapajj kunasa uk sum amuyapjjani. Ukhamajja, uka tantachäwir jutapjjañapatakejj kuna jisktʼanakampis yanaptʼsna ukanak jichjatwa amtjjañasa. Aka yatichäwinjja, kimsa jisktʼanakaruw qhanañchaskañäni: ¿Kunas Jehová Diosan amtapajj aka Oraqetakisa jaqenakatakisa? ¿Kunatsa Jehová Diosan amtapajj jan phoqasiwayki? ¿Kunatsa Jesusan jiwatapaw Jehová Diosan amtap phoqasiñapatak yanaptʼi sasin sistanjja?
¿JEHOVÁ DIOSAN AMTAPAJJ KUNÄNSA?
4. ¿Kunjamsa Jehová Diosan luratanakapajj Jupar jachʼañchi?
4 Jehová Diosan taqe luratanakapajj wali muspharkaya suma lurtʼatawa (Gén. 1:31; Jer. 10:12). Ukanak uñjasinsa, yäpar suma uskutätap yatisinsa, Jehová Diosajj taqe kunsa jiwasan askisataki luratapwa amuytanjja. Jaqen cuerpopan utjki uka jiskʼa celulat amuytʼasasa, mä asu wawar uñjasasa jan ukajj Inti jalantir uñjasasa, wal musphartanjja. Jehová Diosaw ukham lurtʼawayistu, ukatwa kunatï sumäki uk uñjasin musphartanjja (Salmo 19:1; 104:24 liytʼañataki).
5. Taqe kunas sumäñapatakejja, ¿kunanaksa Jehová Diosajj uttʼayi?
5 Taqe kunsa sum amuytʼasaw Jehová Diosajj lurawayi. Luratanakapjjar apnaqer leyinaksa (leyes de la naturaleza), sum sarnaqañ toqet leyinaksa (leyes morales) Diosaw uttʼayi. Taqe ukanakajja, aka oraqen sumäñapatakiw yanaptʼi (Sal. 19:7-9). Kunanakatï aka Oraqensa, alajjpachansa utjki ukanakajj mä amtampi lurtʼatawa. Sañäni, ley de la gravedad ukajja, atmósfera satäkis ukajj Oraqet jan jitheqtañapatakiw yanaptʼi, ukhamarusa lamar qotan jan jitsuniñapatakisa ukaw yanaptʼaraki. Janitï uka leyejj utjkaspajja, Oraqen jakañajj janiw utjkaspati. Ukhamarus uka leyinakaw taqe kunas lugarapankañapatak yanaptʼi. Ukaw aka Oraqesa, jaqenakasa mä amtampi lurtʼatätap uñachtʼayistu. Ukhamajj yatiyir sarasinjja, taqe kun Luriri Jehová Diosar uñtʼapjjañapatak jaqenakar yanaptʼapjjañäni (Apo. 4:11).
6, 7. ¿Kunjamsa Jehová Diosajj Adanarusa Evarusa luräna?
6 Taqe jaqenakajj aka Oraqen wiñay jakasipjjaspa ukwa Jehová Diosajj munäna (Gén. 1:28; Sal. 37:29). Jehová Diosajj wali munasiriwa, ukatwa Adanarusa Evarusa walja regalonak churäna (Santiago 1:17 liytʼañataki). Amuytʼañataki, Jehová Diosajj amtaparjam sarnaqeri, amuytʼiri, munasiri, mayninakampi kusistʼiri ukhamwa luräna. Ukhamarusa kunatï walïki uk lurañwa Diosajj Adanar yatichäna. Animalanakarusa, oraqerusa, jupa pachpasa kunjamsa uñjasiñapa uksa yateqarakïnwa (Gén. 2:15-17, 19, 20). Janiw ukakïkiti, Diosajj Adanarusa, Evarusa lajjrani, amparani, nayrani, jiñchuni, nasani ukhamwa luräna. Ukhamat Jehová Diosan taqe luratanakap uñjasin kusisita, sum jakasipjjañapataki. Adanatakisa Evatakis walja lurañanakaw utjäna, jupanakajj Jehová Diosatsa luratanakapatsa yateqasipkakispänwa.
7 Maysa toqetjja, Adanasa, Evasa jan juchani wawanakanïpjjaspa ukwa Jehová Diosajj munäna. Ukhamatwa aka oraqpach phoqantapjjañapäna. Ukatjja kunjamtï Jehová Diosajj nayrïr chacha warmir munaskänjja, uka pachpa munasiñampi awk taykanakajj wawanakapar uñjapjjaspa ukwa Jehová Diosajj munarakïna. Aka Oraqsa taqe kunatï ukan utjki ukanaksa, Diosajj jaqenakaruw churäna. Ukanwa jaqenakajj wiñayatak jakasipjjañapäna (Sal. 115:16).
¿KUNATSA JEHOVÁ DIOSAN AMTAPAJJ JAN PHOQASIWAYKI?
8. Génesis 2:16, 17 qellqatankir arunakjja, ¿kunatsa Jehová Diosajj säna?
8 Kuntï Jehová Diosajj qalltan amtkäna ukajja, janiw phoqaskänti. ¿Kunatsa amtapajj jan phoqaskäna? Kunsa lurapjjañapa kunsa jan lurapjjañapäkaraki uk sum amuyapjjañapatakejja, Jehová Diosajj akhamwa Adanampir Evampir säna: “Aka huerton taqe qoqanakat manqʼasïta, ukampisa aski ukhamarak ñanqha yatiñ churir qoqatjja janiw manqʼätati. Uka qoqan achunakapjja jan manqʼamti, manqʼäta ukapachasti cheqpachan jiwäta” sasa (Gén. 2:16, 17). Uka arunak amuyañasa, ukar istʼañasa Adanatakisa, Evatakisa janiw chʼamäkänti, ¿kunatsa ukham sistanjja? Jupanakatakejj wali suma frutanak achuri qoqanakajj waljaw utjäna.
9, 10. 1) ¿Kamsänsa Supayajj Jehová Diosatjja? 2) ¿Kunsa Adanasa Evasa amtapjjäna? (3 janankir dibujo uñjjattʼäta).
9 Supayajj mä asiru toqew Eva warmir engañjäna, ukhamat Jehová Dios contra saytʼasiñapataki (Génesis 3:1-5 liytʼañataki; Apo. 12:9). Supayajj akham sasaw Evar säna: “¿Ukhamajj Diosajj sapjjtamti: ‘Janiw kawkïri qoqan achunakapsa manqʼapjjätati’ sasa?”. Mä arunjja, ‘¿janit munañanakamarjam kuns lurapkasma?’ sasinsa Supayajj siskaspäna ukhamänwa. Ukjjarusti Jehová Diosar jan istʼapjjañapatakejja akham sarakïnwa: “Janiw jiwapkätati, [...] kunapachatejj jumanakajj uka qoqan achunakapata manqʼapjjasma ukkhajj yatipjjasmawa kunatejj askïki, ukhamarak ñanqhäki ukanakjja” sasa. Ukham sasinjja, Diosajj janis Adanasa Evasa Jupjam yatiñanïpjjañap munkaspa ukhamwa amuyayañ munäna. Tukuyañatakejj Supayajj akham saskakïnwa: ‘Jumanakatï uka qoqan achunakapat manqʼantapjjasma ukhajja, Diosjamäpjjasmawa’ sasa.
10 Adanasa, Evasa Jehová Diosarut istʼapjjani jan ukajj Supayaruch istʼapjjani ukwa amtapjjañapäna. Ukampis Diosar istʼañat sipansa, Supayaruw istʼapjjäna. Ukatwa Jehová Diosajj jupanakar jan yanaptʼjjänti (Gén. 3:6-13).
11. Nayrïr chacha warmin pantjasitanakapjja, ¿kunatsa Diosajj jan ukhamak jaytkäna?
11 Adanasa, Evasa Jehová Diosar jan istʼapjjatap laykojja pantjasiri jaqëjjapjjänwa. Janiw ukakïkiti, Jehová Diosan enemigoparuw tukupjjarakïna, ¿kunatsa? Jehová Diosajj jan walinak uñisir Diosawa. Ukatwa Bibliajj Jupat akham qhanañchi: ‘Jumajj sinti qʼomätaw taqe jan walinak uñjañatakejja’ sasa (Hab. 1:13). Adanampin Evampin juchar purtʼasipjjatapat Diosajj jan kuns lurkaspäna ukhajja, angelanakasa, jaqenakasa, janiw arunakapar confiyjjapjjasapänti. Ukampis kunjamtï yatktanjja, Jehová Diosajj kuntï arski uk phoqapuniwa; janiw ina ukhamak arskiti (Sal. 119:142). Adanasa, Evasa jupanak pachpa amtir luratäpkchïnsa, pantjasipjjatap laykojj jan walinakanwa uñjasipjjäna. Qhepatsti jiwasin laqʼaruw kuttapjjarakïna (Gén. 3:19).
12. ¿Kunas Adanan wawanakapampejj pasäna?
12 Kunapachatï Adanampi Evampejj qoqan achupat manqʼantapjjäna ukhajja, janiw Jehová Diosan familiap taypinkjjapjjänti. Edén jardinat wiñayatak jaqonukutaw uñjasipjjäna (Gén. 3:23, 24). Jehová Diosar jan istʼañ ajllipjjatapatjja, kunayman jan walinakanwa uñjasipjjäna (Deuteronomio 32:4, 5 liytʼañataki). Janirakiw Jehová Diosat yateqasisajj cheqaparjam kuns lurjjapjjänti. Adanajj wiñay jakañwa aptʼasïna, pantjasitap laykuw wawanakapajj pantjasiri, jiwiri ukhamätanjja (Rom. 5:12). Jupan juchachasitapatjja janiw wiñay jakktanti, wawanakasas jiwasjam pantjasirïpjjarakiwa. Nayrïr awk taykasaru Diosat jitheqtayasajja Supayajj taqe jaqenakaruw Diosat jitheqtayañ munaraki (Juan 8:44).
JESUSAN JIWATAPAW JEHOVÁ DIOSAMP SUM APASIÑATAK YANAPTʼISTU
13. ¿Kunsa Jehová Diosajj jaqenakatak muni?
13 Nayratpachas jichhakamasa Jehová Diosajj jaqenakar munasiskakiwa. Adanampi Evampejj Supay toqetsa saytʼasipkchïnjja, jaqenakajj Jehová Diosamp sum apasipjjaspa, wiñayatak jakapjjaspa ukwa Diosajj muni (2 Ped. 3:9). Ukatwa Jupampi sumankthapiñatakejj kunatï wakiski ukanak lurawayi. ¿Kunsa Diosajj leyinakap jan pʼakintasajj lurpachäna? Uk jichhajj yatjjatañäni.
14. 1) Juan 3:16 qellqatarjamajja, ¿kunsa Diosajj jaqenakaru juchampita jiwañampita qhespiyañatakejj lurawayi? 2) ¿Kuna toqetsa jaqenakar qhanañchtʼañasa?
14 (Juan 3:16 liytʼañataki). Jesusan jiwäwip amtir jutapjjañapatakejja waljaniruw invittanjja, jupanakat waljaniw Juan 3:16 qellqat uñtʼapjje. Ukampis ¿kunjamsa Jesusan jiwatapajj wiñay jakañ katoqañatakejj yanaptʼistu? Jesusan jiwäwip amtir jutapjjañapatak jaqenakar invitktan ukhaw uka jisktʼar sum qhanañchtʼsna. Jesusan jiwäwip amtir jutapkani ukhasa jan ukajj utanakapar kuttʼkañäni ukhasa uka jisktʼar qhanañchtʼaraksnawa. Kunatsa Jesusajj jiwas layku jiwawayi uk sum amuyapjjani ukhajja, Jehová Diosajj kunja yatiñanisa, qawqsa munasistu ukwa amuyapjjani. Ukhamajj ¿kuna toqenakat qhanañchtʼañas wakisispa?
15. Adanat sipansa, ¿kunsa Jesusajj luräna?
15 Jehová Diosajja, Jesusaruw sacrificiot loqtawayi. Jesusasti Jehová Diosat jan jitheqtasaw serviwayi, jiwasar qhespiyañatakis jankʼakirakïnwa (Rom. 5:17-19). Ukatwa Jehová Diosajj alajjpachat aka Oraqer khitanïna (Juan 1:14). Aka Oraqenjja, Jesusajj Adán chachjam jan juchani jaqënwa. Ukampis Adanat sipansa Jehová Diosan arunakapar istʼasaw sarnaqäna. Kunayman yantʼanakansa uñjaskchïnjja, Diosan leyinakap janipuniw pʼakintkänti.
16. ¿Kunatsa Jesusan jiwas layku jiwatapajj wali wakiskirejja?
16 Niyakejjay Jesusajj jan juchanïchënjja, jupakiw juchampita jiwañampita jiwasar qhespiyañatakejj chʼamanïna. Kuntï Adanajj lurañapäkäna ukwa Jesusajj sum phoqäna, jupajj Jehová Diosat janiw jitheqtkänti, Jupar istʼasapuniw sarnaqäna (1 Tim. 2:6). Jesusaw jiwas layku jiwawayi, ukhamatwa chachanakasa, warminakasa, wawanakasa wiñay jakañataki suytʼäwinïtanjja (Mat. 20:28). Ukhamarusa Jesusan jiwatap toqekiw Jehová Diosan amtapajj phoqasispa (2 Cor. 1:19, 20).
JESUSAN JIWATAP TOQEW JEHOVÁ DIOSAR JAKʼACHASSNA
17. ¿Kunsa Jesusan jiwatap toqejj katoqañäni?
17 Jehová Diosajja, wali munat Wawapar khitanisaw jiwasar qhespiyistu (1 Ped. 1:19). Jupajj wal munasistu, ukatwa Wawap toqe qhespiyistu (1 Juan 4:9, 10). Jesusas Adán lanti awkisjam saytʼawaykaspa ukhamawa (1 Cor. 15:45). Jesusan jiwatap toqejja, janiw wiñay jakañak katoqkañäniti jan ukasti Jehová Diosan familiap taypiruw kuttʼañäni. Jesusan jiwatap toqekirakiw taqe jaqenakajj jutïrin jan juchaniru tukuñäni, qhepatsti Jehová Diosan wawanakapjam uñtʼatäjjarakiñäniwa. Jehová Diosajja amtap sum phoqasiñapkamajj janiw leyinakap pʼakintkaniti. Kunapachatï Diosan servirinakapajj taqenis jan juchani jakasjjañäni ukhajja, ¡wali kusiskañäniwa! Aka Oraqensa, alajjpachansa taqenis mä wawakiw Jehová Diosar sirvjjañäni. Taqeniruw Jehová Diosajj wawanakaparjam katoqjjestani (Rom. 8:21).
18. ¿Kunapachas Jehová Diosajj “taqe kunjjarus munañanïni”?
18 Nayrïr awk taykasajj Jehová Diosarojj janiw istʼapkänti, ukhamäkchïnsa Diosajj jaqenakarojj munasiskakïnwa, ukatwa jupanakar qhespiyañatakejj Wawapar sacrificiot loqtawayi. Pantjasirïkstansa, Supayajj janiw Jehová Diosat jitheqtaykistaspati. Jesusan jiwatapajj Dios nayraqatan askit uñjatäñatakiw yanaptʼistu. ‘Diosan Yoqapar katoqerinakaru, ukhamarak jupar iyawsirinakar wiñay jakañ katoqeri’ uñjañajj wali kusiskañäniwa (Juan 6:40). Wali munasiri ukhamarak yatiñani Awkisajj amtap phoqapuniniwa, jupaw jan juchanir tukupjjañapatakejj taqe jaqenakar yanaptʼani. “Ukhamatwa Diosajj taqe kunjjarus munañanïni” (1 Cor. 15:28).
19. 1) ¿Jesusan jiwas layku jiwatapat yuspärañatakejj kunsa lurañasa? (“ Aski jaqenakar thaqasipkakiñäni” siski uka recuadro uñjjattʼäta). 2) ¿Kuna toqetsa jutïr yatichäwin yatjjataskañäni?
19 Jesusan jiwas layku jiwatapat yuspäratas uñachtʼayañatakejja, jaqenakaruw uka toqet parlañasa. Jesusan jiwatap toqew wiñay jakañ katoqsna uk taqeniw yatipjjañapa. Maysa toqetjja, kuntï Supayajj Edén jardinan siskäna ukajj kʼarïtapwa Jesusan jiwatapajj uñachtʼayi. Uka toqetwa jutïr yatichäwin yatjjataskañäni.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Bautisir Juanaw yatiyi (1-8)
-
Jesusan bautisasitapa (9-11)
-
Supayaw Jesusar yantʼi (12, 13)
-
Jesusajj Galileanwa yatiyañ qallti (14, 15)
-
Jesusajj nayrïr discipulonakaruw jawsi (16-20)
-
Demonioruw Jesusajj alissu (21-28)
-
Jesusajj waljaniruw Capernaúm markan qolli (29-34)
-
Chʼusa lugaranwa Jesusajj oración luri (35-39)
-
Lepra usuni mä jaqeruw qollasi (40-45)
1 Diosan Jesucristo Yoqapjjat suma yatiyäwinakajja akhamaw qallti:
2 Isaías profetajj akham qellqäna: “(Nayaw khitajarojj nayraqatam khitaskta, jupaw thakim wakichani).
3 Mayniw wasaran akham sasin arnaqasiski: ‘¡Jehová Diosan thakip wakichapjjam! Jupan thakip cheqaptayapjjam’ sasa”.
4 Bautisir Juanajj wasarankaskänwa, akham sasaw jaqenakar yatiyäna: “Bautisasipjjam, ukhamat arrepentisipjjatam uñachtʼayapjjañamataki, juchanakamatsa Diosajj perdonañapataki” sasa.
5 Judea toqetsa Jerusalén markatsa taqe jaqenakaw jupan ukar sarapjjäna, Jordán Jawiranwa Juanampi bautisayasipjjäna, juchanakapsa qhanwa arsusipjjarakïna.
6 Juanasti camello tʼawrat lurat isinïnwa, lipʼichit lurat cinturonampi wakʼantatarakïnwa. Tʼiju tʼijunakampi wasaran utjki uka miskʼinakampwa manqʼarakïna.
7 Jupajj akham sasaw yatiyarakïna: “Mayniw nayan qhepaj jutaski, nayat sipansa jukʼamp chʼamaniwa, janiw wiskhupan chinuñap jararañas nayar waktʼkituti.
8 Nayajj umampiw bautisapjjsma, jupajj espíritu santompiw bautisapjjarakïtam” sasa.
9 Uka urunakanjja Galileankir Nazaret markatwa Jesusajj Jordán Jawirar jutäna, ukanwa Juanampi bautisayasïna.
10 Umat ukspach mistusajja, Jesusajj alajjpach jistʼartirwa uñjäna, Diosan espiritupaw mä palomar uñtata jupjjar saraqanïna.
11 Ukatsti mä aruw alajjpachat istʼasïna, akham siri: “Jumajj Wawajätawa, wali munatätawa, nayajj wal jumat kusista” sasa.
12 Ukjjarusti espíritu santon irpataw jupajj wasarar ukaratpach saräna.
13 Pusi tunka urunakaw wasarankäna, salvaje animalanak taypinwa jakäna, ukanwa Supayajj jupar yantʼarakïna, ukampis angelanakaw jupar yanaptʼapjjäna.
14 Juanar katuntapjjäna uka qhepatjja, Diosan suma yatiyäwinakapat parlasaw Jesusajj Galilear mantäna,
15 akham sasa: “Señalat tiempojj phoqasjjewa, Diosan Reinopajj jakʼankjjewa, arrepentisipjjam, Diosan suma yatiyäwinakaparus confiyapjjarakim” sasa.
16 Galilea Qota thiynam saraskäna ukhajja, Simonampiru Andrés jilapampiruw uñjäna. Jupanakasti qotaruw chawlla katuñ qänanakap jaqontasipkäna, jupanakajj chawlla katurinakäpjjänwa.
17 Jesusasti akham sasaw jupanakar säna: “Nayar arkapjjeta, nayasti jaqenak katuri tukuyapjjäma” sasa.
18 Jupanakasti ukaratpachaw chawlla katuñ qänanakap jaytasajj jupar arkapjjäna.
19 Uka lugarat mä jukʼa sartasinjja, Zebedeon yoqanakaparuw uñjarakïna, Santiagompiru Juanampiru. Jupanakasti qänanakapwa boten askichasipkäna.
20 Jesusajj jankʼakiw jupanakar jawsäna. Jupanakasti Zebedeo awkiparojj trabajirinakamp chik boter jaytasaw jupar arkapjjäna.
21 Ukatsti Capernaúm markaruw mantapjjäna.
Sábado uröjjäna ukhajja, Jesusajj sinagogar mantasaw yatichañ qalltäna.
22 Kunjamsa yatichäna uk istʼasajj jaqenakajj wal musparapjjäna. Jupajj janiw escribanakjam yatichkänti, jan ukasti mä jilïrjamaw yatichäna.
23 Ukapachasti demonion mantat mä jaqew jupanakan sinagogapankarakïna, akham sasaw jupajj wali jachʼat arnaqasïna:
24 “¡Nazareno Jesús, ¿nanakampi kun luriris akar jutta? ¿Nanakar tukjirit jutta? Jumajj khitïtas uk nayajj sum yatta, jumajj Diosan Santo Serviripätawa!” sasa.
25 Jesusasti akham sasaw toqenoqäna: “¡Amuktʼam, uka jaqet mistum!” sasa.
26 Uka demoniosti, uka jaqer wal thalasiyäna, wali jachʼatwa wararirakïna, ukhamatwa uka jaqet mistjjäna.
27 Ukanak uñjasasti, walpun jaqenakajj musparapjjäna, jupanakkamaw akham sasin parlañ qalltapjjäna: “¡Kunaraki akasti! ¡Machaq yatichäwirakisä! Demonionakar alissuñatakis chʼamaniwa, juparojj istʼapjjarakiwa” sasa.
28 Ukatjja jupjjat yatiyäwinakajj jankʼakiw Galileypachan yatiyasïna.
29 Sinagogat mistusasti Simonampin Andresampin utaparuw sarapjjäna, Santiagompi Juanamp chika.
30 Simonan suegrapaw calenturampi usuntat ikiñan jaqontatäskäna, ukatwa jupjjat Jesusar jankʼak yatiyapjjäna.
31 Jesusasti jupar jakʼachasisaw amparat waytäna, calenturajj saraqjjarakïnwa. Uka warmejj jupanakar serviñ qalltarakïna.
32 Kunapachatï jaypʼuntjjäna, intis jalantjjäna ukhajja, taqe usutanakaru ukhamarak demonion mantat jaqenakaruw jupan ukar apanipjjäna.
33 Markpachaw punkur aywthapipjjäna.
34 Jupasti kunayman usutanakaruw qolläna, walja demonionakaruw alissurakïna, jupan Cristötap yatipjjatap laykojja, uka demonionakarojj janiw parlaykänti.
35 Jupajj wali alwatwa sartäna, chʼamak chʼamakäskäna ukhaw mistuwayäna, mä chʼusa lugarar sarasaw oración lurarakïna.
36 Ukatsti Simonampi jupamp chikäsipkäna ukanakampejj Jesusar thaqeriw sarapjjäna.
37 Jupar jikjjatasasti akham sasaw sapjjäna: “Taqeniw thaqasipktam” sasa.
38 Jupasti sarakïnwa: “Yaqha cheqar sarañäni, aka jakʼankir markanakar sarañäni, ukhamat uka cheqanakansa yatiyañajataki, ukatakiw nayajj jutta” sasa.
39 Ukatwa jupajj sinagoganakan yatiyasa, demonionak alissusajj Galileypach muytäna.
40 Ukjjarusti lepra usuni mä jaqew jupar jakʼachasirakïna, killptʼasis kunaw jupajj akham sasin ruwtʼasïna: “Munsta ukhajj qolltʼasitasmawa” sasa.
41 Jesusajj uka jaqet wal sinteqtʼasïna, amparampi loqjjatasaw akham sasin llamktʼäna: “Muntwa, qollatäjjam” sasa.
42 Ukatsti lepra usupajj ukaratpachaw chhaqtjjäna, jupajj qollatäjjänwa.
43 Jesusajj wal ewjjtʼasaw uka jaqer jankʼaki khitanukjjäna,
44 akham sasa: “Janiw khitirus kuns arsütati, jan ukasti sacerdotempi uñjayasir saram, qollatäjjatam laykojj kunjamtï Moisesajj siskäna ukarjam mä ofrenda loqtanim, ukhamat sacerdotenakan yatipjjañapataki” sasa.
45 Sarjjasinjja uka jaqejj kunatï paskäna ukanakat walpun parlañ qalltäna. Ukhamasti Jesusajj janiw mä markarus qhan mantirjamäjjänti, ukatwa markanakat anqäjjaruki quedasjjäna, chʼusa cheqanakaru. Ukhamäkipansa, jaqenakajj taqe cheqatwa jupan ukar jutapjjäna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Marcos 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
FAMILIANAKATAKI
¿Kunjamsa qʼajjo wawamampejj jan toqesis parlasma?
“Phuchajajj 14 maranïkäna ukhajja, wali kutkatasirëjjänwa. ‘Manqʼañ horasäjjewa’ sirïta ukhajja, ‘manqʼat awtjitani ukhaw manqʼaskä’ sasaw sirïtu. Tareanakam tukuyjjtati sasin jisktʼatajja, ‘jan parlistati’ sasakiw kutkatasjjeri. Sapa kutipuniw toqesipjjerïta.” (MAKI, JAPÓN) *
Jumatï qʼajjo wawanïstajja, ukham jan waltʼayasiñanakajj kunjam awk taykäpjjtasa ukat qawqha paciencianïpjjtasa ukwa yantʼapjjätam. Brasil markankir Maria sat warmejj akham siwa: “Phuchajajj kutkatasitu ukhajja, wal colerayitu. Ukhaman uñjasisajj toqesjjapjjaktwa” sasa. Phuchapajj 14 maraniwa. Italia markankir Carmela warmejj niya ukhamanwa jikjjatasiraki, jupajj akham siwa: “Yoqajampi toqesipkta ukhajja, sapa kutipuniw arnaqjjasipjjta ukat cuartopar jistʼantasjje ukhakiw amuktʼapjjta” sasa.
¿Kunatsa yaqhep qʼajjo wayn tawaqonakajj kutkatasirïpjje? ¿Amigonakapatti yateqasipjjpacha? Inas ukhamächi. Amigonakajj walitakis jan walitakis maynirojj mayjtʼayaspawa sasaw Bibliajj qhanañchi (Proverbios 13:20; 1 Corintios 15:33). Ukat jichhürunakan utjki uka anatañanakajja, kutkatasirïpjjañapatakiw wayn tawaqonakar chʼamañchi.
Yaqha toqenakat amuytʼañajj wakisirakispawa, ukanakat amuyasajja, kunjamsa wawamajj jikjjatasispa uk amuyañajj janiw chʼamäkaniti. Ukanakat mä qawqha uñjañäni.
AMUYTʼASIÑWA YATEQASIPKI
Apóstol Pablojj akham sasaw qellqäna: “Wawäkasajj wawjamaw parläyäta, amtäyätsa, amuytʼäyätsa. Chachäjjta ukapachasti, taqe kunatejj wawan luräñapäki ukjj apanukjjtwa” sasa (1 Corintios 13:11). Kunjamtï uka arunakajj amuytʼaykejja, wawanakajj janiw jilïr jaqenakjam amuyapkiti. ¿Kunanakansa jan amuyapki?
Wawanakatakejj kunas walikïspawa jan ukajj janiw walïkaspati ukat jukʼampejj janiw yaqhajj jupanakatak utjkiti. Ukampis jilïr jaqenakajja, mä amtar puriñatakejj kuntï wawanakajj jan amuyapki ukwa jukʼamp sum amuyapjje. Amuytʼañataki, kuntï lurañ munki ukjja, kunatï cheqäki ukarjamaw amti ukat kunjamsa mayninakar mayjtʼayaspa uks amuyarakiwa. Jilïr jaqenakajj ukham amuytʼañ yatitäpkchisa, qʼajjo wayn tawaqonakajj jichhaw yateqasipki.
Bibliajj amuytʼasirïpjjañapatakiw qʼajjo wayn tawaqonakar chʼamañchtʼi (Proverbios 1:4). Cheqas taqe cristianonakaruw amuytʼasirïpjjañapatak chʼamañchtʼi (Romanos 12:1, 2; Hebreos 5:14). Ukampis uka amuytʼasiñaw qʼajjo wayn tawaqorojj jan kuna wakiskirinakat jumamp toqesiñar chʼamañchaspa. Jan ukajj kuntï siskätam ukajj inas jan suma amuytʼasirïtap uñachtʼaychispa (Proverbios 14:12). Ukhamächi ukhajja, ¿kunjamsa jan toqesis parltʼasipjjasma?
¿JANIT AKHAM LURKASMA? Inas qʼajjo wawamajj amuytʼasiñ jichhak yateqaskchi, ukat kunjamas jakañajj uk jan sum amuykchiti. Kunsa jupajj amuyi ukwa yatjjatañama. Nayraqatjja, ukham amuytʼasiñ munatapat ‘walik ukham amuytʼastajja’ sañamawa. Ukat inas akham sarakchisma: “Janis pachpak amuykstanjja, ukham amuytʼasitamajj wali askiwa” sasa. Ukatjja sum amuytʼasiñapatak yanaptʼañatakejj inas akham sarakchisma: “¿Kuntï siskista ukajj taqe kunans yanaptʼapunirïstamti?” sasa. Ukham satajj inas wawamajj wasitat sum amuykiptʼaschini.
Ukampis ak janipun armamti: wawamamp parlkäta ukhajja, kuntï jupajj lurañapäki uk jumapunis sañamäkaspa ukham janiw amuyañamäkiti. Ukat kuntï siskäta uk janis istʼkiristam ukhams amuykchïtajja, wawamajj arunakam katoqasispawa jan ukajj ukarjamaw luraspa. Ukat mä qawqha urunakatjja, inas wawamajj kuntï jumajj siskayäta ukajj walikïtap amuychini jan ukajj nayaw ukham amtayäta sischini.
“Yoqajampejj mä kunats awisajj toqesjjapjjaktwa. Janiw ukanak jaqtätati jan ukajj kullakamar jan anatjjayamti sirïta ukhajj toqesjjapjjaktwa. Ukampis jila partejja, kunsa jupajj amuyi uk jisktʼayasiñs munkaspa ukat akham sayasiñsa munkaspa ukham amuyta: ‘Ukhamajj ukajj ukhamati, jan ukajj ukhamtï amuyta’ sasa. Ukham siriskayäta ukhajj janiw jupamp toqesipkiriskayätti, uk qhepatakwa amtasta.” (Kenji, Japón.)
KUNJAM JAQËNISA UKWA AMUYTʼASISKI
Mä wawajj janiw wiñayatak utapan qheparkaniti, ukatwa qʼajjo wayn tawaqöjjapjje ukhajj yaqha cheqan sum jakasipjjañapatak wakichañajj wali wakiskirejja (Génesis 2:24). Ukat kunjam jaqënisa uk sum amuytʼasiñapatakiw awk taykajj yanaptʼañapa. Mä amuytʼasiri waynajja, jan walinak lurayañ munatajj kuntï lurkani ukajj kunarus purtʼasiyaspa uk sum amuyasi. Ukat akhamwa jisktʼasiraki: “¿Kunjam chuyman jaqëtsa? ¿Kunanakas amtanakajajja? ¿Ukhaman uñjasisajj nayjam jaqejj kuns luraspa?” sasa (2 Pedro 3:11).
Bibliajj José sat waynatwa parli, jupajj janiw yaqha waynanakjamäkänti. Potifar sat chachan warmipajj jupamp ikintasiñ munkäna ukhajja, Joseyajj akham sänwa: “¿Kunjämaraki nayasti uywirejjarusti uka jan wali luririststi, ukhamarak Dios contrasa juch lurarakiriststi?” sasa (Génesis 39:9). Wachoq jucha lurañ contrajj janis uka tiempon leyejj utjkchïnjja, kunsa Diosajj uka toqet amuyi uk sum amuyäna. “¿Kunjämaraki nayasti...?” sasinjja, kunjamtï Diosajj amuyki ukham amuyatapwa uñachtʼayäna (Efesios 5:1).
Niya ukhamarakiw wawamajj kunjam jaqënisa uk amuytʼasiski, ukajj wali askiwa. Kunattejj masinakapajj jan walinak lurayañ munapkani ukhajja, uka amuytʼasiñaw ukar saykatañatak yanaptʼani (Proverbios 1:10-15). Ukat ukarakiw wawamarojj jumamp toqesiyaspa. Ukhaman uñjasïta ukhajj ¿kuns lurasma?
¿JANIT AKHAM LURKASMA? Toqesiskañat sipansa, kuntï wawamajj siski ukwa wasitat akham sasma: “Inas jan sum amuyksmati, akhamjamak sistajjay...” sasa. Ukatjja, akham sasaw jisktʼarakisma: “¿Kunats ukham amuyta? ¿Kunatsa ukhamäpachaw sista?” sasa. Ukat kuntï amuyki uk jumar yatiyañapatakiw chʼamañchtʼañama. Ukampis walikïskipan munañanakamarjam lurañ laykuk chʼajjwasipksta ukhajja, jan jupjam amuykasasa, kuntï lurañ amtki uk respetatam uñachtʼayañamawa.
Kunjam jaqëpjjanisa uk wayn tawaqonakajj amuytʼasipjjapuniwa, ukasti wali askiwa. Bibliajj akham sasaw cristianonakar ewjjtʼi: “Janiw wawanakjamäkjjañäniti, kawksarus jankʼaki irpataki, kawkïri machaq yatichäwin thayapampis apataki, ukhamarak sallqa [jan ukajj engañjir] jaqenakan luräwinakapar jalantasa” sasa (Efesios 4:14). Ukhamajja, jumaw qʼajjo wawamar yanaptʼañatak chʼamachasiñama.
“Phuchanakajajj jupanakar istʼirjamätaj amuyapjje ukhajja, janis jupanakjam amuykstjja, kuntï siskta uk istʼapjjetuwa. Ukat janirakiw nayjam amuyapjjañapatak munkir jan munkir chʼamañchkti, jan ukasti jupanak pachpa amtapjjañapatakiw yanaptʼta.” (Ivana, República Checa.)
JAN PÄCHASISA UKAT SUMA CHUYMAMPIW PARLAÑAMA
Jiskʼa wawanakjamaw qʼajjo wayn tawaqonakajj kuntï munapki uk jikjjatañatakejj kutin kutin awk taykapar mayiñ yatipjje. Wawanakamatï ukhamäpjjchejja, amuyasiñamawa. Yaqheppachajj jan chʼajjwañ laykojj maynejj iyaw saspawa, ukampis qʼajjo wawajj akham amuyaspa: “Sapa kuti ukham mayiskakï ukhajj iyaw sitaniwa” sasa. Ukhamajj ¿kunsa lurasma? Jesusan aka ewjjtʼaparjamaw lurasma: “Jumanakan arsuñamajja akakïñapawa, ‘Jïsa’, jan ukajj ‘janiwa’” (Mateo 5:37). Ukham luräta ukhajja, wawamajj kuntï siskäta uk yatjjaniwa.
Kuntï wawamajj siskätam uk istʼañamarakiwa. Sañäni, kunatsa awisajj qheptʼat puriniñ muni uk qhanañchtʼañ munätam ukhajja, istʼañamawa. Ukampis ukar iyaw sasinjja, munañapaksa luraykasma ukham janiw sañ munkiti. Jan ukasti, “suma chuymanïpjjatamajj taqe jaqenakan uñtʼatäpan” sasin Bibliajj ewjjtʼki ukarjamaw lurasktajja (Filipenses 4:5).
¿JANIT AKHAM LURKASMA? Familpachar tantachthapim ukat kuna horas utar puriñajj wakisispa uka toqetwa parltʼañama ukat yaqha lurañanakatsa parltʼañamarakiwa. Janïr amtkasajja, kuntï jupanakajj sapkani uk istʼañ munatamsa ukat ukarjam mä suma amtar puriñ munatamsa amuyapjjañaparakiwa. Brasil markankiri ukat wawanakani Roberto chachajj akham siwa: “Kuntï maykä ukajj Biblian yatichäwiparjam walikïskani ukhajja, awk taykajajj iyaw sitaniwa sasaw qʼajjo wayn tawaqonakajj amuyapjjañapa” sasa.
Cheqansa, janiw jan pantjasir awkejj utjkiti, kunjamtï Bibliajj siskejja: “Taqeniw walja pantjasïwinak lurtan[jja]” (Santiago 3:2). Toqesipjjatamat jumas jila parte juchanïkasma ukham amuyasta ukhajja, wawamat perdón mayisiñamawa. Ukham lurasajj altʼat chuymanïtamwa uñachtʼayaskta, ukat wawamajj uk yateqasirakiniwa.
“Jan toqesjjapjjta ukat colersa apjtayasjjta ukhaw yoqajarojj jankʼak coleratajat perdón mayista. Ukat ukaw juparojj sumakëjjañapatak yanaptʼi ukat parltʼasiskakiñatakis yanaptʼapjjarakitu.” (Kenji, Japón.)
^ tʼaqa 3 Yaqha sutinakampi uchatawa.
AKHAM JISKTʼASIÑAMA:
¿Nayat wawajamp toqesiñatakejj juchanïsktjja?
Wawajar suma chuymamp uñjañatakejja, ¿kunjamsa aka yatichäwejj yanaptʼitaspa?
¿Kunsa wawajamp jan toqesis parlañatakejj luriristjja?


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Fariseonakan levadurapa (1-3)
-
Diosar ajjsarapjjam, jan jaqerojja (4-7)
-
Jaqenak nayraqatanjja janiw Cristor jan uñtʼirejj tukuñasäkiti (8-12)
-
Jan amuytʼasir qamir jaqet parlir uñachtʼäwi (13-21)
-
Jan llakisiñjjata (22-34)
-
Wakichtʼat suyapjjañäni (35-40)
-
Suma phoqeri mayordomompi jan phoqeri mayordomompi (41-48)
-
Janiw sumankañ apankti, jan ukasti tʼaqa tʼaqa sarnaqañwa apanta (49-53)
-
Tiemponakat yatiñajj wakisiwa (54-56)
-
Jan waltʼäwinak askichañjjata (57-59)
12 Ukañkamasti waranq waranqa jaqenakaw tantachasipjjäna, jupanakkamaw kayuts takjjatasipjjäna. Jesusajj akham sasaw discipulonakapar nayraqat säna: “Fariseonakan levadurapat amuyasipjjam, mä arunjja jupanakan kʼari chuymanakapat amuyasipjjam.
2 Kunatï suma imantatäki ukajj qhanstaniwa, kunatï jan yatiski ukas yatisirakiniwa.
3 Ukhamasti kuntï jumanakajj chʼamakan sapkta ukajja, qhananwa istʼasini, kuntï uta manqhan jamasat parlasipkta ukasa, uta patjjatwa yatiyasirakini.
4 Ukhamarus amigonakaja, nayajj sapjjsmawa, cuerpo jiwayirinakarojj jan ajjsarapjjamti, ukat jukʼampjja janiw kuns lurapkaspati.
5 Ukampis khitir ajjsarañas wakisi ukjja nayaw uñachtʼayapjjäma: khititï jiwayasin Gehenar jaqontañatak munañanïki ukar ajjsarapjjam. Jïsa, nayajj sapjjsmawa, jupar ajjsarapjjam.
6 Phesqa gorrión jamachʼinakajj jukʼa valorani pä sencill qollqerukiw aljasi. Ukampis uka jamachʼinakatjja janiw maynitsa Diosajj armaskiti.
7 Pʼeqenakaman utjki uka ñikʼutanakas taqpach jakhutarakiwa. Ukhamajj jan ajjsarapjjamti, jumanakajj walja gorrión jamachʼinakat sipansa jukʼamp valoranïpjjtawa.
8 ”Nayasti jumanakar sapjjsmawa, khititï jaqenak nayraqatan nayar uñtʼkitu ukarojja, Diosan angelanakap nayraqatanwa jaqen Yoqapajj jupar uñtʼarakini.
9 Khititejj jaqenak nayraqatan nayar jan uñtʼir tukkani ukajja, janirakiw Diosan angelanakap nayraqatan uñtʼatäkaniti.
10 Khititï jaqen Yoqap contra mä aru arskani ukajja, perdonatäniwa. Khititï espíritu santo contra jan wal parlkani ukajja, janiw perdonatäkaniti.
11 Kunapachatï jachʼa tantachäwinak nayraqataru, marka apnaqerinakana ukhamaraki autoridadanakan ukar apat uñjasipjjäta ukhajja, kamsasas parlapjjäta ukat jan llakisipjjamti. Kunsa jan ukajj kunjamsa parlapjjäta ukanakatsa janirak llakisipjjamti,
12 uka horasan kunanak parlapjjañamas wakisini ukjja, espíritu santow yatichasipkätam”.
13 Ukatsti mayniw jaqenak taypit jupar akham sarakïna: “Yatichiri, herencia jaljasipjjam sarapitay jilajaru” sasa.
14 Jupasti sarakïnwa: “¿Khitis juezat jan ukajj herencia jaljirit jumanakjjar uttʼayitu?” sasa.
15 Ukatjja akham sasaw jupanakar sarakïna: “Nayranakam sum jistʼarapjjam, taqe kun munañanakatsa amuyasipjjam. Maynejj walja utjirinïkchisa, janiw ukanakajj jupar jakañ churkaspati” sasa.
16 Ukjjarusti mä uñachtʼäwitwa jupanakar parlarakïna, akham sasa: “Mä qamir jaqen oraqepaw sum achoqäna.
17 Ukatwa uka jaqejj chuymapan akham amuytʼasïna: ‘Janirakis kawkjar uka cosechanak imañajas utjkitejjä, ¿jichhajj kamachakïsa?’ sasa.
18 Ukatwa jupajj akham säna: ‘Ukhamajj ak lurä, manqʼa imañ utanak allthapisin jukʼamp jachʼanakwa lurasëjja, ukaruw trigonaksa kunatï utjkitu ukanaksa apthapëjja.
19 Naya pachparuw akham sasirakëjja: “Juman suma utjirinakamajj waljäjjewa, walja maranakatak imkatatäjjarakiwa, jan llakisimti antisas manqtʼasim, umtʼasim, kusistʼarakim” sasa’.
20 Ukampis Diosajj akham sasaw jupar säna: ‘Jan amuytʼasir jaqe, jichha arumpachaw jumarojj jiwayapjjätam. ¿Khitis imat utjirinakam katusini?’ sasa.
21 Cheqansa jupatakik taqe kun arkuntasir jaqejj ukhamanwa uñjasi, ukampis janiw Dios nayraqatan qamirïkiti”.
22 Ukatsti akham sasaw discipulonakapar sarakïna: “Ukatwa nayajj jumanakar sapjjsma, jan jumanakajj jakañanakamat llakisipjjamti, kuns manqʼañäni sasajja. Janiraki cuerponakamatsa llakisipjjamti, kunampis isisiñäni sasajja.
23 Cheqansa jakañajj manqʼat sipansa jukʼamp valoraniwa, cuerposa isit sipansa jukʼamp valoranirakiwa.
24 Cuervo sat jamachʼinakat amuytʼapjjam, jupanakajj janiw phawapkisa ni yawipkisa, janirakiw jupanakan grano imañanakapasa ni manqʼa imañ utanakapas utjkiti, ukampis jupanakarojj Diosaw manqʼayi. ¿Janit jumanakajj uka jamachʼinakat sipansa jukʼamp valoranïpkta?
25 ¿Khitis llakisisajj jakañap mä jukʼampi yaptʼasispa?
26 Jumanakatï uka toqet mä jukʼsa jan kun lurirjamäpkstajja, ¿kunatarak yaqha toqenakat llakisipjjtasti?
27 Kunjamsa lirio panqaranakajj jilasipki uk amuytʼapjjam, uka panqaranakajj janiw chʼamsa tukupkiti, ni qapupkisa. Nayajj sapjjsmawa, janiw ni Salomonas wali qamirïkasajj uka panqaranakjam sum isthapiskänti.
28 Uka alinakarojj Diosaw ukham sum isthapiyi, jichhürojj sumaw aliski, qharürusti hornor jaqontatäjjaniwa. Diosar jan taqe chuym confiyir jaqenaka, ¿janit jumanakarojj ukham isthapiyapkätamjja?
29 Ukhamasti kunsa manqʼapjjäta, kunsa umapjjäta ukanak jan jukʼamp thaqapjjamti, janirak jukʼamp llakisipjjamti.
30 Akapachankir jaqenakakiw ukanakan qhepap sarañatakejj wal chʼamachasipjje. Ukampis ukanakajj qhawqha wakiskiris jumanakatakejj ukjja alajjpachankir Awkimajj sum yati.
31 Ukhamasti jupan Reinop thaqasipkakim, ukatjja Diosajj ukanak churapjjätamwa.
32 ”Jan ajjsarapjjamti jiskʼa tama. Alajjpachankir Awkimajj jumanakaruw Reino churañ amtawayi.
33 Kunanakatï jumanakan utjki ukanak aljantapjjam, khuyapayasiñat pobrenakar churapjjam. Qollqe bolsanaksa jan merqʼeskir lurasipjjam, mä arunjja kunatï wali valoranïki ukanakjja alajjpachar imasipjjam, ukanjja janiw tukuskaniti, janirakiw lunthatas jakʼachaskaniti, ni thuthas thuthantkaniti.
34 Kawkintï jumanakan suma imatanakamajj utjki ukankarakiniw chuymanakamajja.
35 ”Jumanakajj isthapitäpjjam, wakichtʼatäpjjarakim, michachuwanakamas naktatäpan.
36 Kunjamtï esclavonakajj uywiripan kuttʼaniñap suyapkejja, ukhamarak jumanakajj suyapjjam. Kunapachatï uywirejj casarasïwit purinki, leqtʼasiniraki ukhajja, jankʼakiw esclavonakajj jistʼarapjje.
37 ¡Kawkïr esclavonakarutï uywirejj purinisin uñnaqaskiri jikjjatani ukanakajj kusisipjjaniwa! Qhanakwa sapjjsma, jupajj serviñatakiw isthapisini, mesaruw jupanakar qontʼayani, jakʼachasisaw jupanakar servirakini.
38 Jupatï chika arumaru, jan ukajj wallpa artʼaru purinini, esclavonakarus wakichtʼat suyaskir jikjjatani ukhajja, ¡jupanakajj kusisipjjaniwa!
39 Ukampirus ak amtapjjam, mä utanitejj kuna horasas lunthatajj utapar mantani uk yatispa ukhajja, janiw lunthatampejj utapar mantaykaspati.
40 Ukhamarak jumanakajj wakichatäpjjapunim. Jan amuyapkta uka horasaruw jaqen Yoqapajj jutani”.
41 Ukatsti akham sasaw Pedrojj sarakïna: “Tata, ¿uka uñachtʼäwimpejj nanakarut parlasipkista jan ukajj taqeniruch parlasktajja?” sasa.
42 Tatitusti sarakïnwa: “¿Khitis suma phoqeri, amuyasiri mayordomojja? Juparuw uywiripajj mayni servirinakapjjar uttʼayani, ukhamat jupanakar wakisitarjam manqʼa tiempopar churaskakiñapataki.
43 ¡Kawkïr esclavorutï uywiripajj jutasin ukham luraskir jikjjatani ukajj kusispan!
44 Cheqpachapuniw sapjjsma, jupajj taqe utjirinakapjjaruw uka esclavor uttʼayani.
45 Uka esclavotï ‘uywirijajj janïraw jutkaniti’ sasin chuymapan amuyani, servir masinakaparus nuwañ qalltani, manqʼaskani, umaskani, machaskani ukhajja,
46 uywiripaw jutani, kunürutï jan suyki ukhaw jutani, jupan jan yatit horasaru. Ukatjja wal jupar castigani, Diosat jitheqtir jaqenakamp chikarakiw uchani.
47 Kawkïr esclavotï uywiripan munañap amuykasin mayitaparjam jan lurki, janirak wakichaski ukajja, wali nuwjataw uñjasini.
48 Kawkïr esclavotï uywiripan munañap jan amuyki, ukatjja luratanakapat nuwañajj wakisini ukhasa, jukʼa nuwatakiw jupajj uñjasini. Cheqpachansa khitirutejj walja churaski ukarojja, waljarakiw mayisini. Khitirutejj waljanakjjaru uttʼayaski ukarojja, yatitäkäna ukat sipansa jukʼampiw juparojj mayisirakini.
49 ”Nayasti aka oraqerojj nina naktayiriw jutta, ukampis niyakejjay naktayatäjjchejja, ¿kunrak jukʼamp munästi?
50 Cheqpachansa bautisasiñatakejj mä bautismow nayan utjitu, ¡ukan tukusiñapkamajj wali llakitätwa!
51 ¿Aka oraqer sumankañ churiris jutkirista ukhamti jumanakajj amuyapjjta? Janiwa. Nayasti sapjjsmawa, tʼaqa tʼaq sarnaqañwa apanta.
52 Jichhat uksarojja, phesqaniw mä utanjja jupanakkam contra saytʼasipjjani, kimsaniw paninitak saytʼapjjani, paniniw kimsanitak saytʼapjjarakini.
53 Jupanakajj tʼaqjtapjjaniwa, awkejj yoqap contraw saytʼani, yoqasti awkip contraw saytʼarakini; taykajj phuchap contraw saytʼani, phuchasti taykap contraw saytʼarakini; suegrajj yojjchʼap contraw saytʼani, yojjchʼasti suegrap contraw saytʼarakini”.
54 Ukjjarusti jupajj akham sasaw jaqenakarojj sarakïna: “Inti jalanta toqen qenayanak apthaptaskir uñjapkta ukhajja, ‘thayamp jallumpiw jutaski’ sasaw jankʼak sapjjtajja. Ukasti ukhamapuniw phoqasi.
55 Aynach toqet thaytʼanir uñjapjjta ukhajja, ‘wali juntʼüniwa’ sasaw sapjjtajja, ukajj ukhamarakiw phoqasi.
56 Kʼari chuyman jaqenaka, alajjpachas oraqes kunjamäskis ukanak uñchʼukiñ yatipjjtawa. Ukampis kunanakatï aka tiempon pasaski ukanakjja, ¿kunatsa jumanakajj jan amuyapkta?
57 Kunatï cheqapäki ukanaksa, ¿kunatsa jan amuyapkarakta?
58 Kunapachatï maynejj juma contra leyinakarjam quejasini, jupamp chikaraki autoridadan ukar saraskäta ukhajja, thak sarkasin jupamp askichañatak chʼamachasim, ukhamat juezan ukar jan apayasiñataki. Juezasti tribunalan guardiaparuw katuyiristamjja, uka guardiasti carcelaruw jaqontiristamjja.
59 Nayajj sissmawa, taqpach jiskʼa sencill qollqe pagañamkamajj janipuniw kunjamatsa uka carcelat mistkätati”.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Lucas 12
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg